Гулистон туманида 2021 йил давомида “Ёшлар дафтари”га киритилган ёшларга қандай кўмаклар берилди? – Гулистон тумани\nМуҳтарам Президентимиз ташаббуслари билан иқтисодий-ижтимоий ҳимояга муҳтож ёшларни қўллаб-қувватлаш мақсадида “Ёшлар дафтари” амалиётга жорий этилган.\n«Ёшлар дафтари» — ижтимоий, иқтисодий, ҳуқуқий, психологик қўллаб-қувватлашга, билим ва касб ўрганишга эҳтиёжи ва иштиёқи бўлган, ишсиз ёшларнинг муаммоларини аниқлаш, бартараф этиш ва назоратини олиб бориш бўйича маълумотлар базасидир.\nГулистон туманида мазкур ишларни тизимли ташкил қилиш мақсадида бир мунча ишлар амалга оширилди. Хусусан, туманда 2021 йил давомида “Ёшлар дафтари”га киритилган ёшларга белгиланган тартиб тамойиллар асосида қуйидаги кўмаклар амалга оширилди.\n–1404 нафар ёшларга экин экиб даромад олишлари учун тумандаги фермер хўжаликлари ҳисобидан 0,50 сотих ер майдонлари ажратилди;\n–38 нафар ёшларга томорқасидан экин экиб даромад олишлари учун 19 млн 600 минг сўмлик кўчат ва уруғлар олиб берилди;\n–218 нафар ёшларга тадбиркорликларини бошлаш ва ривожлантириш учун 9 млрд 964 минг сўм кредит маблағлари ажратилди;\n–450 нафар ёшлар давлат ва нодавлат ташкилотлари ҳамда тадбиркорлик субъектларига доимий ишга жойлаштирилди.\nШунингдек, “Ёшлар дафтари”га киритилган ёшларни қўллаб-қувватлаш мақсадида «Ёшлар жамғармаси» ҳисобидан:\n–39 нафар мураккаб ҳаётий вазиятга тушиб қолган ёшларга 28 млн 700 минг сўм бир марталик моддий ёрдам ажратилди;\n–40 нафар ёшларга 56 млн 300 минг сўм ҳайдовчилик курсларида ўқитиш ҳаражатлари қоплаб берилди;\n–31 нафар ёшларга 159 млн 600 минг сўм сафарбарлик чақирув резерви таркибида харбий ҳизмат ўташи ҳаражатлари қоплаб берилди;\n–111 нафар ишсиз ёшларнинг доимий бандлигини таъминлаш ва даромадларини ошириш учун 426 млн 200 минг сўмлик субсидия асосида меҳнат қуроллари олиб берилди;\nБундан ташқари, иқтисодий-ижтимоий муаммоларга дуч келаётган талаба-ёшларнинг тўлов-контрактини қоплаб бериш бўйича бугунгача “Ёшлар дафтари” жамғармаси маблағлари ҳисобидан 16 нафар талаба ёшларнинг 71 млн 100 минг сўм контракт тўловлари тўлаб берилган.\nБугунги кунга келиб «Талабага мадад» лойиҳаси доирасида келиб мурожаат қилган 46 нафар талабанинг аризаси ўрганиб чиқилмоқда. Ўрганиш якунларига кўра,белгиланган тартиб асосида уларнинг ҳам контрактлари тўлаб берилади.\nПрезидентимиз ташаббуси билан йўлга қўйилган бу тизим талаба-ёшлар учун, айниқса, ота-оналар учун жуда катта қўллаб-қувватлов бўла олди. Кўпчиликнинг оғирини енгил қилган «Талабага мадад» лойиҳасига аризалар қабулининг 1-босқичи якунланганини маълум қиламиз.\nЁшлар ишлари Агентлиги Гулистон тумани бўлими\nЎзбекистон Республикаси Ички ишлар вазирининг соврини учун “Соғлом ва баркамол оила” шиори остида Гулистон тумани 3-сектор ҳудудида яшовчи оилалар ўртасида «Оилавий китобхонлик» беллашувлари бўлиб ўтди.


Ҳозирда сизларга таништирмоқчи бўлганим узоқ Австралияда истиқомат қилган, ўз вақтида ёш миллионерлардан бўлган, шу билан бирга Роббисига қулликнинг юқори наъмунасини кўрсатиб бера олган биродаримиз Али Банатдир.\nАли умри давомида бир киши эришиши мумкин бўлган моддий нарсаларнинг ҳаммасига эга эди. Ҳашаматли уй, қимматбаҳо машина, ҳамда миллионлаган пуллар шу жумладандир. Аммо, Аллоҳ таоло бандасига Ўзини эслатиш учун унга турли хил синовларни юборувчи ҳикматли Зотдир.\nКунларнинг бирида Алига саратон касаллиги ташхиси қўйилди. Шу кундан бошлаб Алининг ҳаёт йўлида кескин бурилиш юз берди. Ўлими яқинлашган Али бор будини камбағалу бева-бечоралар, ҳамда етимларга сарфлашга аҳд қилди.\nУ бу аҳдига кўра Африка сари йўл олди.\nАли Африкада бир қишлоққа асос солади. Унга кўра қишлоқда икки юз бева аёллар ва олти юз етим болалар учун уйлар қурдиради. Бундан ташқари Али қишлоқ аҳолиси учун касалхона ва ишсизларни иш билан таминлаш мақсадида бизнес-маркази қурдиради.\nАли Банат «Аллоҳ менга бу касалликни инъом этди. Биласизми нима учун!? Мен ўлимим тобора яқинлигини, тез орада ёлғиз қолишимни ва менга солиҳ амаллардан ўзга ҳеч нарса ёрдам бера олмаслигини англашим учун» дер эди.\nҚадари Илоҳи ўз ишини бажарди. Юзлаб етимларни ўз қарамоғига олган, миллионлаб инсонларнинг эса қалбидан жой олган Али шу йили, муборак Рамазон ойининг ўн учунчи куни Роббиси дийдори сари, ўткинчи дунёдан абадий манзили сари кўчди.\nҚисқа умрин яшаб ўтиб,\nМанзил сари бугун етди.\nМинг дилларга меҳр ёқиб,\nОрамиздан Али кетди.\nБошин силаб ҳасталарни,\nЭзиб бугун юракларни,\nДунё унга бағрин очса,\nУстидан дур-гавҳар сочса,\nЯхшиликлар сари қочиб,\nЎзиб кетди у бизлардан,\nСолиҳ амал, савоблардан,\nБоғлар қурди хароблардан,\nРобби сари ошиқди дил,\nТинмай зикр қиларди тил,\nЖаннат бўлсин сўнгги манзил,\nАллоҳим! Биродаримиз Али Банатни гуноҳларини авфу эт, солиҳ амалларини ўзига ҳамроҳ айла, ётган жойларини Жаннат боғларидан бир боғ айла. Бизларни эса ана шундай бандаларинг ортидан эргаштир...\nЮсуф Муҳаммад тарёрлади\nMore in this category: « Араб давлатлари лигаси Ливияда сайлов ўтказишни исташмоқда Туркия Ғазо секторида шифохона очди »


ИФТИХОРИДДИН БУХОРИЙ ЕТУК ФАҚИҲ АЛЛОМА — KUKALDOSH.UZ\n23.04.2020 / - Юртимиз алломалари\nИкки дарё оралиғида жойлашган табаррук она замин Мовароуннаҳр ўз бағрида кўплаб забардаст уламоларга бешик тебратган. Муқаддас ислом дини кириб келиб мустаҳкам томир ёйган кезлардан то ислом уйғониш даврининг сўнги асрига қадар юртимиздан диний ва дунёвий соҳаларда пешқадам бўлган қомусий алломалар ҳамда етук уламолар етишиб чиқдилар. Уларнинг ҳар бирлари ўз соҳалари билимдони бўлибгина қолмай, фаннинг турли жабҳаларида бутун дунё ҳавас қилса арзигулик илмий мерос қолдириб кетдилар. Ифтихориддин Бухорий ана шундай забардаст авлоднинг вакилларидан эди. У кишининг тўлиқ исми Тоҳир ибн Аҳмад ибн Абдуррашид ибн Ҳусайн Ифтихориддин Бухорий бўлган. Тоҳир Бухорий 482-542-ҳижрий, 1090-1147-милодий саналарда яшаб, ижод қилган. Бухорода таваллуд топганликлари боис “Бухорий” нисбасини олганлар. У зот яшаган йиллар Мовароуннаҳрда Қорахонийлар ҳукмронлиги даврига тўғри келади.Айнан шу босқич илк ислом уйғониш даври (IX-XII асрлар)ни ўз ичига олади. Ифтихориддин Бухорий ўз замонасида бемисл, ҳанафийлик фиқҳининг энг кўзга кўринган намояндаларидан эди. Ўша кезларда давлатни бошқарган Қорахонийлар ва уларга туташ ерларда ҳукмрон бўлган барча сулолалар давлат бошқарувида ислом шариати асосларига таянган ҳолда ҳанафий мазҳаби кўрсатмалари асосида сиёсат олиб борадилар. Негаки, бутун Мовароуннаҳр ва Хуросон ҳудудларида аҳли сунна вал жамоанинг ҳанафийлик йўналиши кенг ёйилган эди. Бу эса бевосита халқ орасидан етишиб чиққан юқори савияли ўта билимдон фақиҳларнинг давлат бошқарув ишларида фаол ва фидокорона хизмат қилганидан дарак беради. Шунингдек, уларнинг султонлар ҳузуридаги мавқеълари ҳам юқори ўринда турган. Шу ўринда Ифтихориддин Бухорий яшаган даврдаги ҳукмрон сулола Қорахонийлар тарихига тўхлалиб ўтсак,X асрнинг иккинчи ярмига келиб ички зиддиятларнинг кўпайиши ва кескинлашуви натижасида Сомонийлар давлати кучсизлана бошлайди. Сомонийларга тобе бўлган вилоятларда, айниқса, Хуросонда улар ҳокимиятига қарши кўтарилган исёнлар, тожу-тахт учун ўзлуксиз олиб борилган курашлар Сомонийлар давлати инқирозини яқинлаштирган эди. Бундай вазиятдан Еттисув ва Қашғарда яшовчи туркий қабилалар унумли фойдаландилар. Чунки, X асрнинг иккинчи ярмига келиб бу ҳудудлардаги туркий қабилалар – қарлуқлар, чиғиллар, яғмолар ва бошқалар ўзларининг кучли феодал давлатларини тузишга муваффақ бўлган эдилар.\nҚорахонийлар туркий қавмлар эканлиги аниқ бўлса-да, уларнинг келиб чиқиши ҳақида аниқ маълумотлар йўқ. Аммо, улар ўз сулолаларини «Афросиёб авлоди» деб атаганлари ҳамда Қорахонийлар чиғиллар ёки қарлуқлар қавмига мансублиги ҳақидаги нуқтаи назар ўрта асрлар даври тарихининг кўпчилик тадқиқотчилари томонидаги эътироф этилади.\nҚорахонийлардан биринчи бўлиб исломни қабул қилган ва мусулмонча Абдулкарим деган ном олган ҳукмдор Хорун Буғрахон ҳисобланади. Айрим ёзма манбаларда у Буғрахон ат-Туркий деб номланади. Мисол учун, Ибн ал-Асир ўзининг «Китоб ал-камил фи-тарих» асарида маълумот беришича, Қашғар, Баласоғундан то Чан (Хитой) чегарасигача бўлган ерлар Буғрахон ат-Туркий ҳукмронлиги остида бўлган.\nБутун Тянь-Шань ва Еттисувни эгаллаб бўлгандан сўнг, қорахонийлар Сомонийлар давлати таркибига бўлган Мовароуннаҳрга ҳам ҳарбий юришлар уюштира бошлайдилар ва тез орада Фарғона ва Исфижоб (Сайрам) ни босиб олишга эришадилар. 990-992 йилларда қорахоний Ҳорун (Ҳасан) Буғрахон Сомонийларга тегишли бўлган Ўрта Осиёдаги мулкларнинг каттагина қисмини босиб олди. 992-993 йилларда Ҳасан Буғрахон Самарқанд ва Бухорони ҳам эгаллайди. Манбаларнинг маълумот беришича, Сомонийлар давлатида катта таъсирга эга бўлган турк лашкарбошиси, Хуросон ҳокими Абу Али Симжурий ва яна бир лашкарбоши Балх ҳокими Фойиқ очиқдан-очиқ Қорахонийларга ён босадилар. Яъни, Симжурий Ҳасан Буғрахон билан мўзокаралар олиб борган бўлса, Фойиқ Работи Малик яқинидаги Буғрахонга қарши жангда, ҳар томонлама устунликка эга бўлишига қарамай таслим бўлади. Ҳасан Буғрахон Самарқанд ва Бухорони эгаллагач, касаллиги туфайли урушни давом эттиролмасдан Қашғарга қайтишда, йўлда Қўчқорбоши деган жойда 993 йилда вафот этади.\nҚорахонийларнинг Мовароуннаҳрга ҳукмронлиги 200 йилга яқин давом этади. Сомонийларга тегишли бўлган ерларни эгаллаш жараёнида Қорахоний бошқарувчилари вақтинчалик бўлса-да бирлашиб туркийларнинг йирик Қорахонлар давлатини барпо этадилар. Бу давлат бир нечта вилоятларга бўлинган бўлиб, Мовароуннаҳрга дастлаб Наср Илекхон ҳокимлик қилган. Шижоатли ва моҳир саркарда Наср Илекхон дўстона муносабатлар ўрнатиш тарафдори эканлигини билдириб қўшниси Маҳмуд Ғазнавий билан элчилик муносабатлари ўрнатади. Аммо, бундай муносабатлар узоқ чўзилмади. Маҳмуд Ғазнавийнинг шимолий Ҳиндистонда уруш олиб бораётганлигидан фойдаланган Наср Илекхон 1006 йилда катта қўшин билан Амударёдан кечиб ўтиб Балх, Тус, Нишопур шаҳарларини босиб олади. Шунга қарамасдан Ғазнавийлар Қорахонийларни Хуросондан ҳайдаб чиқаришга муваффақ бўлдилар. 1008 йилда Қорахонийлар яна Хуросонга ҳужум қилдилар. Маҳмуд Ғазнавийнинг ўзи 500 та жангга ўрнатилган филларга эга бўлган катта қўшин билан Қорахонийларга қарши чиқди ва уларнинг қўшинини бутунлай яксон қилди. Шундан кейин Қорахонийлар Хуросонга ҳарбий юриш уюштиришга бошқа журъат этмадилар.\nXII асрнинг бошларига келиб Қорахонийлар тахтига Арслонхон (1102-1130 йй.) ўтириб ярим мустақил давлатни бошқарган бўлсада, тўла мустақиллик учун ҳаракатлар олиб борди. Уламолар билан келишмовчилик ва бетоблиги туфайли Арслонхон тахтни 1130 йилда ўғли Насрга топширади. Арслонхон Салжуқий Султон Санжардан ёрдам сўрайди. Ўша йили Султон Санжар фитначиларни жазолаб Самарқанд шаҳрини эгаллайди ва шу даврдан бошлаб Қорахонийлар ўз мустақиллигини деярли йўқотиб Салжуқийларга қарам бўлиб қолдилар.\nОрадан кўп ўтмасдан Мовароуннаҳрга янги кўчманчи қабилалар Қорахитойлар (киданлар) ҳужуми хавфи пайдо бўлди. XII асрнинг 30-йилларида Қорахитойлар Шарқий Туркистон ва Еттисувни, яъни Шарқий Қорахонийлар ҳудудини босиб олдилар. Шарқий Қорахонийлар анча заифлашиб қолганлиги туфайли ўз мулкларини ҳимоя қила олмадилар. Ғарбий Қорахонийларнинг ҳам аҳволи бундан яхши эмас эди. 1137 йилдаги Хўжанд яқинидаги бўлган жангда Қорахитойлар қўшини Қорахоний Маҳмудхон қўшинларини тор-мор этдилар. Бу пайтда Хоразмни эгаллаш билан банд бўлган Султон Санжар ўз вассали Маҳмудхонга етарли ёрдам бера олмади. Самарқанд талон-тарож қилиниб, катта товон ундирилгач, Қорахитойлар орқага қайтдилар.\nОрадан кўп ўтмасдан, яъни 1141 йилда Қорахитойлар яна Мовароуннаҳр ерларига бостириб келдилар. Уларнинг ҳужумини тўхтатиш учун Султон Санжар катта қўшин билан Самарқанд яқинига етиб келади. Бу сафар жанг Самарқанд яқинидаги Қатвон чўлида бўлди. Ҳал қилувчи бу жангда Султон Санжар ва Қорахоний Маҳмудхонларнинг бирлашган қўшинлари Қорахитойлар томонидан мағлуб этилди.\nСамарқанд, Бухоро ва бутун Марказий Мовароуннаҳрни эгаллаган Қорахитойлар катта ўлжалар билан орқага қайтдилар. Қорахитойлар Баласоғундан ташқари ҳамма ерлар ҳокимиятни Қорахонийлар қўлида қолдирдилар. Қорахонийлар энди Қорахитойларга қарам бўлиб, ҳар йили уларнинг пойтахти Баласоғунга катта-катта ўлпон юбориб турар эдилар. XIII асрнинг бошларида Муҳаммад Хоразмшоҳнинг Мовароуннаҳрга юришлари туфайли Қорахонийлар ҳукмронлиги бутунлар барҳам топди.\nИфтихориддин Бухорийнинг фақиҳлар оиласида униб-ўсади. Ота-боболари ҳам ҳанафийлик фиқҳида кўзга кўринган фуқаҳолардан саналганлар. Оталари Аҳмад ибн Абдуррашид уламолар томонидан “Қовамуддин” (Диннинг қуввати) дея эътироф этилган. Илк таҳсилни оталаридан, оталари эса боболари Абдуррашид ибн Ҳусайнданолганлар. Шунингдек етук фақиҳ Ҳаммод ибн Иброҳим Саффордан ҳам таълим олганлар. Аллома ҳанафийлик фиқҳига оид “Хизонатул воқеъот” ва “Китабун нисоб” номли йирик асарларни тасниф этган ҳамда бу икки асарнинг мухтасари (қисқартирма шакли) сифатида фатвога оид “Хулосотул фатаво” асарини ёзади.Мусанниф асар муқаддимасида қуйидаги фикрларни билдириб ўтади: “ Мен ушбу фанда, яъни фиқҳда икки нусха китоб таълиф этдим. Уларнинг бири “Хизанатул воқэъот”, иккинчиси “Китобун нисоб” деб номланади. Кейинчалик баъзи дўстларим ёдлашликка ва таҳсил учун енгил бўлган қисқача бир нусха ёзмоқлигимни илтимос қилдилар. Шундан сўнг мен барча масалаларни ўзида мужассам этган мана шу китоб “Хулосотул Фатаво”ни ёзишга киришдим. Ундаги ҳар бир китобнинг аввалига фасллар ва жинслар келтирдимки, кимдаким фатвога эҳтиёж сезса, унга осон бўлсин деган мақсадда. Бу каби хайриятли ишга қўл урмоғим Азиз ва Ваҳҳоб бўлган Зот Аллоҳ таолодан савоб умидидалигим боисидандир”.\nУшбу мўътабар асар ўз замонасидан то бугунги кунимизга қадар ҳанафийлик мазҳаби фиқҳини ёритишда таянч манба вазифасини бажариб келмоқда. Асар жами тўрт жуз бўлиб, биринчи жуз олти китобни, иккинчи ва учинчи жузлар уч китобни, тўртинчи жуз эса қирқ китобни ўз ичига олади. Демак, асарда жами бўлиб 52 китоб (мавзу) жамланган. Бу манба бошқа фиқҳий асарлардан фарқли равишда “Таҳорат китоби” билан бошланиб, “Шуфъа китоби”да якунланади. Кўплаб муфаққиҳ олимлар ўз рисола ва китобларини баён этишда айнан “Хулосатул фатово”га бевосита мурожат қилганлар. Чунки асарда мазҳаб ичидаги хулосавий фатво берилган масалалар ўрин эгаллайди. Бу китобга кейинчалик ўз даврининг етук муҳаққиқ уламоси Абдулҳай Лакнавий “Мажмуатул фатово” номли икки томлик ҳошия битади.\nАллома 542-ҳижрий, 1147-милодий сана жумадул аввал ойида61 ёшида Сарахс шаҳрида вафот этади ҳамда Бухорога олиб келиниб шу ерга дафн қилинади.\n“Хулосотул фатаво маъ мўъжамул фатаво”. Муҳаммад Абдулҳай Лакнавий. Девбанд, Ҳиндистон.\n“Фавоидул баҳийя фи тарожимул ҳанафийя”. Муҳаммад Абдулҳай Лакнавий. Миср.\n“Муъжамул муаллифийн”. Умар Ризо Каҳола. Муассасатур рисола. Байрут.\n“Аълом”. Хойриддин Заркалий. Дорул илм. Байрут.\n“Шажарайи турк”. Абулғозий Баҳодирхон. Чўлпон. Тошкент.\nКўкалдош ЎМИБЮ мударриси\nМаҳмуд Замахшарий – ҳанафий мазҳаби намояндаси


2016 йилда Ўзбекистонда энергия истеъмоли 52,7 млн. тонна ёнилғига етди\n12:09 / 14.06.2017\nЎзбекистонда нефтнинг тасдиқланган захиралари 2016 йил якунларига кўра 0,1 млрд. тоннани (0,6 млрд. баррель) ташкил этди. Бу ҳақда Британиянинг British Petroleum’и (BP) томонидан жаҳон энергетикасига бағишланган ҳисоботида айтилади.\nУнга кўра, Ўзбекистон табиий газ захиралари ўтган йил якунларига кўра 1,1 трлн. кубометрни ташкил қилди. Ўзбекистоннинг жаҳон захираларидаги улуши 0,6 фоизни ташкил қилади.\nЎзбекистоннинг нефть ва газ бўйича исботланган захиралари 2015 йил билан солиштирганда сақлаб қолинган.\nBP маълумотларига кўра, Ўзбекистон 2016 йилда нефть қазиб олиш ҳажмини 3,1 фоизга камайтирди - 2,6 млн. тонна нефть. Компаниянинг таъкидлашича, Ўзбекистон ўртача бир суткада 55 минг баррель нефть қазиб олган (2015 йил билан таққослаганда -3,1 фоиз).\nЎзбекистонда нефть истеъмоли ҳажми ўтган йилда 2015 йил билан солиштирганда 0,7 фоизга ошди - 2,8 млн. тоннагача. Шу билан бирга, 2016 йилда нефтни ўртача суткалик истеъмоли 59 минг баррелни ташкил этди.\nБритания компанияси маълумотига кўра, нефтни қайта ишловчи заводларнинг ўтказиш имконияти 2016 йилда 2015 йил билан таққослаганда 11,5 фоизга ошди – кунига 70 минг баррель. Нефтни қайта ишловчи заводлар қуввати кунига 232 минг баррелга тенг.\nBP’нинг таъкидлашича, Ўзбекистонда 2016 йилда 62,8 млрд. куб метр газ қазиб олинди, бу 2015 йил билан таққослаганда 8,4 фоизга кўп (57,7 млрд. куб метр газ).\n2016 йилда газнинг истеъмоли ҳажми 51,4 млрд. куб метрга тенг бўлди, бу 2015 йил кўрсаткичидан 2 фоизга кўпроқ (50,2 млрд. куб метр).\nЎзбекистондаги кўмир захиралари 2016 йил якунларига кўра 1,37 млрд. тоннадан ошди, дея қайд этган BP компанияси. Бу жаҳон захираларининг 0,1 фоизига тенг. Ўтган йилда Ўзбекистон 1,1 млн. тонна кўмир қазиб олди, бу 2015 йил билан таққослаганда 1,8 фоизга кам. Кўмир истеъмоли ҳажми 2016 йилда 1 млн. тоннага қадар пасайди, бу 2015 йил билан солиштирганда 10,1 фоизга кам.\n2016 йилда электр қувватини ишлаб чиқариш қуввати 2015 йил билан таққослаганда 1,9 фоизга ошди - 58,9 тераватт-соатгач.\nБритания компаниясининг таъкидлашича, Ўзбекистонда 2016 йилда энергия истеъмоли ҳажми нефтга ўгирганда 2015 йилдаги 51,7 млн. тоннадан 52,7 млн. тонна ёнилғига етди. Шу билан бирга, нефтга ўгирганда 46,2 млн. тонна ёнилғининг улуши (2015 йилда - 45,2 млн. тонна) табиий газ ҳиссасига, 2,8 млн. тонна (2,7 млн. тонна) – нефтга ва 1 млн. тонна (1,1 млн. тонна) – кўмирга, шунингдек, 2,7 млн. тонна (2,7 млн. тонна) – гидроэнергия ҳиссасига тўғри келади.\nКарбонад ангидридни чиқариб ташлаш ҳажми 2016 йил якунлари бўйича 117 млн. тоннани ташкил этди, бу 2015 йил билан таққослаганда 1,4 фоизга кўпроқ.


05:26 09 Апрел 2020\n12:48 20.09.2019 (Янгиланган 14:56 20.09.2019) Ҳавола олиш\nТОШКЕНТ, 20 сен – Sputnik. Тошкентда Марказий Осиё минтақавий иқтисодий ҳамкорлик ташкилотига аъзо давлатларнинг энергетика вазирлари уларнинг мамлакатларига “МОМИҲ-2030” учун умумий энергетика стратегиясини ишлаб чиқиш ва амалга ошириш мажбуриятини юклайдиган қўшма декларацияни имзолади. Бу ҳақда Sputnik Ўзбекистон мухбири хабар қилди.\nҲужжатни имзолаш Марказий Осиё минтақавий иқтисодий ҳамкорлик ташкилоти (МОМИҲ) иштирокчи давлатлари энергетика вазирларининг Ўзбекистон пойтахтида бўлиб ўтган биринчи мулоқоти доирасида амалга оширилди.\nДекларация 9 банддан иборат бўлиб, унда мамлакатларнинг 2030 йилгача умумий энергетика стратегиясини ишлаб чиқиш ва БМТнинг барқарор ривожланиш соҳасида "тоза энергиядан фойдаланишга эришиш" ҳақида гапирилган еттинчи мақсадига эришиш борасида ҳамкорлик қилиш мажбуриятлари акс этган.\nАрипов: АЭС лойиҳасини амалга оширишда барча халқаро талабларга қатъий риоя қиламиз\nЯнги Энергетика стратегияси МОМИҲ-2030 Осиё тараққиёт банки билан ҳамкорликда ишлаб чиқилмоқда. Стратегиянинг мақсади 2030 йилгача БМТнинг 2030 йилгача барқарор ривожланиш кун тартибига мувофиқ минтақада ишончли, барқарор, ислоҳ қилинган энергия бозорларини яратишдир.\n– Бугунги кунда Марказий Осиё мамлакатлари ҳукуматлари ўз олдига катта мақсадларни қўймоқда. Ўзбекистон молиявий ва экологик жиҳатдан барқарор энергия саноатини ривожлантириш тарафдоридир. Биз ўз мақсадимизга эришиш учун МОМИҲ минтақасининг бошқа давлатлари ва халқаро молия манбалари билан ишлашдан умидвормиз, – деди Ўзбекистон энергетика вазири Алишер Султонов.\nДекларацияни имзолаган мамлакатлар, шунингдек, қуйидаги мажбуриятларни олди:\n- 2023 йилгача шамол ва қуёш энергиясидан электр энергияси ишлаб чиқаришни икки баробарга кўпайтириш;\n- хусусий секторга инвестициялар киритилишини кўпайтиришни рағбатлантириш учун инвесторларга маъқул меъёрий-ҳуқуқий базани яратиш бўйича ислоҳотларни амалга ошириш;\n- МОМИҲ доирасида молиялашнинг минтақавий механизмларини яратиш;\n- МОМИҲ минтақасида энергетика соҳасида кам сонли бўлган аёлларнинг ҳуқуқ ва имкониятларини кенгайтириш.\nҚайд этиш керакки, Марказий Осиё минтақавий иқтисодий ҳамкорлик ташкилоти (МОМИҲ) мамлакатлари энергетика вазирларининг биринчи мулоқоти Ўзбекистон Республикаси ҳукумати ва Осиё тараққиёт банки томонидан ташкил этилди.


2011 йилда ўз ҳақларини ололмаган ўзбекистонлик меҳнат муҳожирлари Сочи шаҳар маъмурияти олдида норозилик намойиши ўтказган эди.\nСочи олимпиадаси учун қурилаётган иншоотларда меҳнат муҳожирлари ҳақларини ололмасдан ишлатилиб келмоқда.\nҲюман Райтс Уотч ташкилоти бу ҳақда эълон қилган махсус ҳисоботи “Россиянинг 2014 йилги Сочи Қишки Олимпия ўйинларидан олдин меҳнат муҳожирларининг эксплуатацияси” деб номланади. 67 саҳифали ҳисоботда 2009-2012 йиллар оралиғида кўплаб меҳнат муҳожирлари алдов йўллари билан ҳақлари берилмасдан ишлатилгани баён қилинган.\nЧоршанба куни Халқаро Олимпия қўмитаси бош қароргоҳи жойлашган Лозанна шаҳрида очиқланган ҳисобот Марказий Осиё, жумладан ўзбекистонлик меҳнат муҳожирлари билан ўтказилган суҳбатларга асосланган.\nСочида меҳнат қилаётган муҳожирлар билан суҳбатларни ўтказган Ҳюман Райтс Уотч ташкилотининг Европа ва Марказий Осиё бўлими тадқиқотчиси Юлия Горбунова Озодлик билан суҳбатда, Олимпия Стадиони, Олимпия Қишлоғи каби асосий иншоотларда ишлаган ўнлаб муҳожир ҳақлари бузилганини аниқладик, дейди.\n- Асосий олимпия иншоотларида ишлаган ўнлаб муҳожирга ҳақлари берилмагани, иш ҳақи кечиктириб берилгани, ҳаддан ортиқ иш соатлари, меҳнат шартномалари тузилмагани, яшаш шароитларининг ёмон бўлгани каби ҳолатлар рўй берганини аниқладик, дейди ҲРУ вакили.\nКўп ҳолларда, дея давом этади Горбунова, меҳнат муҳожирларининг паспортлари олиб қўйилиб, ҳақсиз ишлашга мажбур қилинган. Ҳақларини талаб қилган меҳнат муҳожирлари эса иш берувчилар томонидан расмийлар ёрдамида таъқибга учраган.\n- Кўплаб ҳолларда иш берувчи ўз ҳақини талаб қилган меҳнат муҳожирлари устидан расмий идораларга мурожаат қилиши оқибатида, уларнинг кўпчилиги мамлакатдан депортация қилингани билан боғлиқ ҳолатларни ҳам ҳужжатлаштирдик, дейди Юлия Горбунова.\nОзодлик Сочида меҳнат қилаётган ўзбекистонликларнинг бир неча ойлаб ўз ҳақларини ололмасдан депортация қилингани ҳақида ўз вақтида хабар берган эди. Сочида меҳнат қилган Эрали исмли ўзбекистонлик 2011 йилда Озодлик билан суҳбатда буларни маълум қилган эди.\n- Болаларни жўнатишди, шанба куни, 10 кишини. Ҳеч кимга пулини бермади, 2,5 ой ишлаган эди. Минг сўм, уч мингдан аванс бериб турган эди, жами 15 мингдан бўпти. Сизларга билет олиб берсак бўлди, расчет бўласизлар, деб жўнатди,- деган эди ҳақини ололмасдан Сочи шаҳар маъмурияти олдида норозилк қилган ўзбекистонликлардан бири.\nҲюман Райтс Уотч ташкилоти мардикорларнинг оғир меҳнати учун соатига 55 рублдан 80 (1,80 – 2,60 АҚШ доллари) рублгача ҳақ берилишини қайд этади.\nСочининг Красная Поляна мавзесида олимпия иншооти қурилишида ишлаётган қашқадарёлик 26 яшар Бекмурод бугун ҳам соатига 70 рубл ҳақ олишини айтади. Лекин Ўзбекистонда бундай иш топишнинг имкони йўқ, шунга ҳам шукр, дейди у.\n- Турк фирмасида ишлайман. Соатимиз 70 рублдан. Уч маҳал овқатланамиз. Обшагага (ётоқхонага) ишга олиб боради, обшагадан олиб келади. Кирларимизни ювади, уч маҳал овқатимиз. Худога беҳисоб шукур. Роса бўлса икки-уч кун задержка бўладида ойлигимиз. Ундан бошқа задержка бўлмайди. Еб-ичишимизни беради. Ҳамма ëғимиз зўр Худога шукур,- дейди қашқадарёлик Бекмурод.\nРоссияда, жумладан, Сочида меҳнат қилаётган ўзбекистонликлар ҳуқуқларини ҳимоя қилиш билан шуғулланган “Содействие” ташкилотининг собиқ ходими Абдусалом Ризаев ҳозирда биргина Красная Полянадаги қурилишда 5 минггача ўзбекистонлик бор дейди.\n- 5000 атрофида ўзбеклар бор. Ҳозир олимпийский объект жуда кўп. Адлер районда қурилаяпти ва Красная полянада. Менга берилган, масалан, Красная полянадаги рақами. Где то 4000дан ошиқроқ одамлар ишлаяпти. Ўзбекистон фуқаролари.\nТуркия ёки Россия ширкатлари билан тўғридан-тўғри шартнома тузиб, ишлаётганларнинг вазияти нисбатан яхшироқ, лекин ўзбекистонликлар орасида воситачи фирмалар орқали, шартномасиз ишга жойлашганлар кўп ва уларнинг ҳақини ҳеч ким кафолатлаб бера олмайди, дея давом этади Абдусалом Ризаев.\n- Масалан маҳаллий фирмаларга ишга жойлашиб юрган бўлса, посредниклар орқали кирган бўлса, улар кўплари ололмаяпти. Авторитетлари келади, угрожат қилади. Ўртада услуга кўрсатадиган фирмалар бўлаид. Масалан сизда объект бор. Сизга рабочий керак. Ўртага мен кираманда сиз билан гаплашиб, учинчи томонни таклиф қилиб, шу учинчи томонда ишлаб мен сиздан пулни оламану лекин уларга бермайман. Худди шунақа бўлиб чиқадида. Ҳуқуқ-тартибот идоралари кўзини юмиб турадида бу нарсага. Началниклари ҳам. Масалан бир рейсда 20та одам келаëтган бўлса, 100 сўмдан оладиган бўлса, 12 минг ҳар рейсдан ишлаб туради. 400 доллар, дейди бир неча марта Сочига бориб, ўзбекистонлик мардикорлар аҳволини ўрганган ҳуқуқ ҳимоячиси.\nҲюман Райтс Уотч ташкилоти ҳисоботи жорий ҳафтада Халқаро Олимпия қўмитаси Сочида олимпия ўйинларига бир йил қолиши муносабати билан ўтказадиган махсус тадбир арафасида эълон қилинди.\nТашкилотнинг Европа ва Марказий Осиё дастурлари бўйича директори Жэйн Буканан Халқаро Олимпия қўмитасини ушбу фурсатдан фойдаланиб, Россия ҳукуматидан ишчиларни эксплуатация қилишга чек қўишни талаб қилишга чақирди. “Олимпия ўйинлари маҳорат ва илҳом рамзидир. Жаҳон Россияда одамларнинг эксплуатация қилиниши ва ҳақлари бузилиши ҳисобидан ўтказиладиган қишки олимпия ўйинларини олқишлай олмайди”, деди Жэйн Буканан.


АҚШ Ал-Қоидани таъқиб қилишда давом этади\n6 октябр куни Вашингтондаги Террорчиликка қарши кураш миллий марказида чиқиш қилган президент Обамага кўра, Қўшма Штатлар ўз иттифоқчилари билан “разведка маълумотларини алмашиш, террорчи гуруҳлар таъминот манбаларини йўқ қилиш” орқали Ал-Қоидага зарба бе\nАҚШ нинг террорчилик бўйича етакчи мутахассислари билан учрашувда президент Барак Обама шундай баëнот берди.\nАҚШ президенти Барак Обама 6 октябр куни Террорчиликка қарши кураш миллий марказига ташриф буюриб, у ерда ишлаётган таҳлилчиларнинг Америка ва унинг иттифоқчиларини террорчилардан ҳимоя қилишдаги ҳаракатларга қўшаётган ҳиссаларини юқори баҳолади.\nОбама Ал-Қоидага қарши курашда эришилган ютуқларни қайд этиб, дунёнинг ҳар жойида экстремистларга нисбатан “нишонли ва тинимсиз босим” ўтказишда давом этиш муҳимлиги ҳақида гапирди.\nПрезидент Барак Обама кейинги йилларда Ал-Қоиданинг салоҳиятига жиддий путур етказилгани, лекин улар Америка ва унинг иттифоқчиларига қарши “фитналар уюштириш”да давом этаётганини таъкидлади.\nСешанба куни Вашингтондаги Террорчиликка қарши кураш миллий марказига қилган ташрифи чоғида Обама бу идоранинг дунёдаги экстремист гуруҳларни йўқ қилиш уринишларига катта ҳисса қўшаётганини айтди.\n- Сиз ва сизга алоқадор ташкилотлар туфайли биз ўзимизнинг асосий миссиямиз - Ал-Қоида ва дунё бўйлаб бошқа экстремист тармоқларни йўқ қилиш ҳамда тор-мор этиш ишларида жиддий ютуқларга эришмоқдамиз. Бу мақсаддан ҳеч чалғимаслигимиз лозим, деди Обама.\nОқ уй маъмуриятига кўра, 2008 йилнинг июлидан бери Ал-Қоида ва унга алоқадор ташкилотларнинг 20 нафар энг қидирилаётган етакчиларидан 11 нафари ё йўқ қилинган, ё қўлга олинган.\n- Яқинда террорчиликка қарши кураш бўйича мутахассислардан бири айтгандек, бизнинг уринишларимиз туфайли Ал-Қоида нафақат ҳаракат қилиш салоҳиятини йўқотган, уларга нисбатан ишончга ҳам путур етган. Албатта Ал-Қоидага ишончнинг йўқолишида биринчи навбатда кўплаб мамлакатларда эркагу аёллар ва болаларни ўлдираётган ҳамда дунё халқларига ҳеч қандай келажак таклиф қила олмайдиган Ал-Қоиданинг ўзи ҳаракат қилаётгани маълум, деди президент.\nОбама ташриф буюрган марказ 11 сентябр воқеаларидан кейин тузилган бўлиб, ҳам разведка маълумотлари таҳлили, ҳам аскилтеррор амалиётларини режалаштириш билан шуғулланади.\nУ ерда ишлайдиган турли идораларга алоқадор мутахассислар Қўшма Штатлар ва хорижда террорчиликка қарши курашга оид маълумотларни тўплаб, таҳлил қилади.\nМарказ фаолияти ўта махфий тарзда олиб борилиши боис унинг натижалари унча кўринмайди, лекин Обаманинг айтишича, Қўшма Штатлар ва унинг иттифоқчиларига нисбатан режаланган ҳужумларнинг олди олингани бу натижалар далилидир.\n- Сизнинг хизматларингиз сиз бартараф қилган ва амалга ошмай қолган ҳужумларда кўринади. Сиз туфайли ҳисобсиз америкаликларнинг ҳаётлари сақланиб қолган. Бунинг учун Америка сизнинг олдингизда қарздордир, деди Обама.\nЛекин, президентнинг қайд этишича, Қўшма Штатларнинг ғанимлари унга қарши “фитна қилишда” тинимсиз давом этаётир.\nШу сабабдан, Обамага кўра, Қўшма Штатлар ўз иттифоқчилари билан “разведка маълумотларини алмашиш, террорчи гуруҳлар таъминот манбаларини йўқ қилиш” орқали Ал-Қоидага зарба беришда давом этади.\n- Бир нарсани аниқ айтишимиз керак, Қўшма Штатлар ва шерикларимиз “Биз Ал-Қоида қаерда илдиз отмасин, уларни нишонга оламиз, уларни таъқиб қилишдан тўхтамаймиз” деган аниқ муждани юборди. Америка ва унинг иттифоқчиларига таҳдид қиладиган ҳар қандай кимсаларнинг дуёнинг ҳеч бир жойидан паноҳ топа олмаслигини таъминлайдиган имконият ва ҳамкорликни ҳам оширмоқдамиз, деди Обама.\nОқ уй расмийлари президентнинг марказга қилган ташрифи АҚШнинг Афғонистондаги стратегиясини қайта кўриб чиқиш масаласига боғлиқ эмаслигини айтмоқда.\nОбама ва унинг миллий хавфсизлик бўйича масалаҳатчилари шу кунларда муҳокама қилаётган масалалар орасида Афғонистондаги НАТО ва АҚШ кучлари қўмондони Стэнли МакКристаллнинг қўшимча 40 минг қўшинга оид сўровини қондириш, Покистон билан чегарадош минтақаларда ҳарбий амалиётлар кўламини ошириш ва террорчилар истеҳкомларига учувчисиз учқичлардан зарба бериш амалиётини кенг қўллаш каби масалалар борлиги айтилмоқда.\nОбама сешанба куни 20 га яқин Конгресс етакчилари билан учрашиб, қайта кўриб чиқилаётган стратегия тафсилотлари билан ўртоқлашди.\nПрезидент мазкур масала юзасидан чоршанба ва жума кунлари юқори даражадаги маслаҳатчилари билан ҳам учрашади.


30 октябр 2020, Тошкент вақти: 15:07\n2016 йил, 22 июлдан буён қамоқда сақланаётган навоийшунос олим Акром Малик озод қилинишини сўраб, 20 га яқин ўзбек адиблари 27 апрель куни мамлакат Президентига мактуб жўнатди.\nМактубга Мурод Карим¸ Олима Набизода¸ Зариф Султоний¸ Шукуржон Исломов¸ Абдулҳамид Исмоил¸ Аъзам Обидов¸ Паҳлавон Содиқ¸ Алишер Назар, Олимжон Давлатов каби мамлакатда ва ундан ташқарида ижод қилаëтган ëзувчи ва шоирлар имзо чеккан.\nХатни имзолаган орасида Ўзбекистон халқ шоири Хуршид Даврон ҳам бор.\nАкром Малик 2016 йилнинг ёзида конституциявий тузумга тажовуз қилиш ва жамоат хавфсизлигига хатар солувчи материаллар тайёрлашда айбдор, деб топилиб, 6 йилга озодликдан маҳрум қилинган.\nМактубни имзолаганлар: Истеъдод соҳибининг кучга тўлган даври қамоқда ўтмасин!\nОзодлик билан қисқа суҳбатда Хуршид Даврон “Икки томлик Навоий энциклопедияси муаллифларидан бири бўлган Акром Малик (Маликов Акром Абдухамидович) афв қилиниб, қамоқдан озод бўлишини истаётганлар билан ҳамфикр эканлигини” таъкидлади.\nМактубга имзо чекканлардан яна бири, 62 яшар шоир ва таржимон Абдулҳамид Пардаев Озодлик билан суҳбатда “30 яшар нодир истеъдод соҳибининг энг гуллаган ва кучга тўлган йиллари қамоқ панжаралари ортида ўтмаслиги керак” деб ҳисоблашини айтди.\nАдибларнинг "Ўзбекистон президентига илтимоснома"си мана бундай якунланади:\n“Биз, бир гуруҳ зиёлилар, навоийшунос ва шоир Акром Маликнинг озод этилишига давлатимизнинг тегишли ташкилотлари, хусусан, Афв масалалари бўйича комиссия, Давлат хавфсизлик хизмати ва Ички ишлар вазирлиги муносиб ҳисса қўшишларини сўраймиз”.\nОтаси ҳам, ўзи ҳам афв сўраган\nБундан олдин Инсон ҳуқуқлари бўйича Республика Миллий марказига Акрам Маликнинг отаси, Пскент туман бош имом хатиби Абдулҳамид Маликов ҳам мурожаат қилиб, ўғлининг озод қилинишини илтимос қилган эди.\nҚамоқда жазо ўтаëтган Акром Маликнинг ўзи ҳам президентга мактуб ëзиб, “Каримов даврида сиëсий сабабларга кўра қамоққа олиниб, айбсиз айбдорга айланганидан” шикоят қилган эди.\nОзодликда нусхаси бўлган бу мактубда Акром Малик “Каримов сиёсатига танқидий ёндашгани ва буни ўз мақолаларида очиқ ёзгани учун қамоқда ўтиргани ва давлатга қарши ҳеч қандай жиноят содир этмаганини, жамоат хавфсизлигига асло таҳдид солмаганини” баён қилиб, жиноят ишига тааллуқли барча далилларни уйдирма, туҳмат деб атаган.\nАкром Малик манзил колонияда\nҚандай қамалган эди?\nАбдуллоҳ Нусрат тахаллуси остида мухолифат нашрларида қатор танқидий мақолалар ёзган Акром Малик 2016 йилнинг 22 июлида ҳибсга олинган, кейинчалик суд ҳукми билан Жиноят кодексининг 159-моддаси – конституциявий тузумга тажовуз қилиш ва 244-моддаси – жамоат хавфсизлигига хатар солувчи материаллар тайёрлашда айбдор деб топилган эди.\nАкром Малик яқинларининг Озодликка айтишича, у 2016 йилнинг 22 июль куни Тошкент вилоят Ички ишлар бошқармасига хорижга чиқиш стикерини олиш учун борган ва бир аëлга тегажоғлик қилганликда айбланиб¸ майда безори сифатида 15 суткага қамалган.\nҚамоққа олинган пайтда Акром Маликнинг чўнтагидан "Ислом давлати" жангари гуруҳининг қора байроғи сурати жойлаштирилган флеш-карта топилгани Озодлик танишган суд тергов ҳужжатларида ëзилган. Бу ҳужжатларда Акром Маликнинг 2015 йилда мухолифат лидери Муҳаммад Солиҳ билан электрон почта орқали ёзишгани ҳам жиноят сифатида малакаланган.\n2017 йилнинг 13 январида жиноят ишлари бўйича Тошкент вилоят суди Акром Маликни Жиноят кодексининг 159-моддаси – конституциявий тузумга тажовуз қилиш ва 244-моддаси – жамоат хавфсизлигига хатар солувчи материаллар тайёрлашда айбдор деб топиб 6 йил озодликдан маҳрум қилиш тўғрисида ҳукм чиқарган эди.\nОлимнинг баъзи чиқишлари баҳс уйғотган эди\nАкром Маликнинг жиноят иши билан 2018 йили танишган мустақил журналист Алексей Волосевич унинг Абдуллоҳ Нусрат тахаллуси билан эълон қилган мақолаларида давлатнинг шариатга асосланган формати ижобий акс эттирилганлигини ëзган эди.\n“Биз фабрикация қилинган ҳар қандай уйдирма жиноят ишига қаршимиз ва одам содир қилмаган иши учун жазо ўташини қоралаймиз. Шу жумладан Акром Маликни ҳам. Лекин Акром Маликдан конфет ясаш ҳам керак эмас”, деб ёзган эди Волосевич.\nБу сўзлар ортидан Волосевич мақоласида Акром Малик ëзган мақолаларнинг русча таржимаси қўйилган. Мақолалардан бирида “халқ давлат бошқарувининг шариатга асосланган шаклини танласа бу унинг ҳаққидир” дейилади.\n27 апрелда Президент номига юборилган мактуб муалифлари - бир гуруҳ адиблар ҳам Акром Малик "хато қилган бўлиши мумкинлигини" назардан қочирмайди:\n“Акром Маликнинг жиноятда айбланиш учун асос бўлган қилмиши қайсидир жиҳатлари билан уни жазолашга асосли деганимизда ҳам бугун уни ортиқ қамоқда сақлашдан бирор манфаат бор деб ўйламаймиз. Илм олишни сидқидилдан истагани, илмни ҳаётининг маъноси деб билаётгани учунгина у озод қилинса, бу асло афсусланарли иш ҳисобланмасди. Чунки Акром Малик хато қилди деб ишонганимизда ҳам, ҳақиқатга бўлган муҳаббати сабабли хато қилгани аниқ. У ўтган вақт давомида барча хатоларидан тегишли хулоса чиқарганига аминмиз” дейилади мактуб давомида.\nЎзбекистонда Шавкат Мирзиëев иқтидорга келгани ортидан Каримов даврида сиëсий махкум сифатида турли ҳисоботлардан ўрин олган 20 га яқин маҳкум озод қилингани ва Жаслиқдаги қамоқхона ëпилгани халқаро ташкилотлар олқишига сабаб бўлган эди.\nШоир¸ олим, маҳкум\nАкром Малик (Акром Маликов) 1990 йилнинг 19 сентябридаги Тошкент вилоят, Бўка туманида туғилган. Мирзо Улуғбек номидаги Ўзбекистон Миллий университети Ўзбек филологияси факультети битирувчиси. Ижодий ишлари Ўзбекистондаги газета ва журналларда нашр қилинган. “Буюр, кўнгилжоним” (2007), “Ўзликка талаб” (2012) шеърий тўпламлари чоп этилган. Мумтоз ўзбек адабиёти, хусусан , Алишер Навоий ижодига оид таҳлилий мақолалари чоп қилинган. "Алишер Навоий энциклопедияси" муаллифларидан бири. Ҳозирда у Тошкент шаҳридаги манзил колонияда жазо ўтамоқда.


06 март 2021, Тошкент вақти: 03:38\nБААликлар Марсга кема юборилганини байрам қилмоқда.\n9 февраль куни Бирлашган Араб Амирликларидан учирилган «Амал» (Умид) космик кемаси Марс орбитасига етиб борди. Бу араб дунёсининг илк муваффақиятли сайёралараро миссиясидир.\nБундан етти ой олдин учирилган кема Марс атмосфераси тўғрисида маълумот тўплайди.\nМиссия директори Омран Шараф:\n«БАА ҳамда араб ва мусулмон давлатлари халқлари эътиборига, БАА муваффақиятли равишда Марсга етиб борганини эълон қиламиз», - деди.\nЯқин кунларда Марсга Америка Қўшма Штатлари ва Хитой учирган яна икки учувчисиз зонд етиб бориши кутилмоқда.\nУчала кема ҳам ўтган йилнинг июлида – Ер ва Марс бир-бирига яқин келган фурсатда учирилган эди.\nБугунга қадар бор-йўғи беш фазо агентлиги Марсга космик кема юборишга муваффақ бўлган.


Каттақўрғон шаҳрига ҳам аёл киши ҳоким этиб тайинланди » Muzlik.uz - O‘zbekiston yangiliklari\nКаттақўрғон шаҳрига ҳам аёл киши ҳоким этиб тайинланди\nСамарқанд вилоятининг Каттақўрғон шаҳрига ҳам аёл киши ҳоким этиб тайинланди. Самарқанд вилояти ҳокимлиги ахборот хизматининг хабар беришича , 6 март куни Халқ депутатлари шаҳар кенгашининг навбатдан ташқари сессиясида ташкилий масала кўриб чиқилди. Унда шаҳар ҳокими вазифасида фаолият олиб борган Хашимов Музаффар Казимович ўз аризасига асосан эгаллаб турган вазифасидан озод этилди. Депутатлар томонидан Алимова Гавҳар Зайировнанинг номзоди Каттақўрғон шаҳар ҳокими вазифасини бажарувчи этиб тасдиқланди. Гавҳар Алимова февраль ойида Самарқанд вилояти маҳалла ва оилани қўллаб-қувватлаш бошқармаси бошлиғининг хотин-қизларнинг ижтимоий-сиёсий фаоллигини ошириш бўйича биринчи ўринбосари лавозимига тайинланган эди. Январь ойида эса Ўзбекистон Олий Мажлиси Сенати аъзолиги сайланган. Ўзбекистонда аёл ҳокимлар сони 6 кишига етди.\nБобурмирзо Облақулов Самарқанд шаҳрига ҳоким этиб тайинланди


hidoyat.uz – “Мовароуннаҳр” нашриётининг сайти - МЕҲР ҲАММАГА КЕРАК\nМЕҲР ҲАММАГА КЕРАК\n2015 йил 17 октябр\n“Меҳр-оқибат камайиб кетяпти, илгари бундай эмасди”, деган гапларни эшитиб қоламиз. Бир қарашда шундайга ўхшайди, лекин бунинг сабабини ҳар ким ўзидан излаши, “Мен бошқаларга қанчалик меҳр кўрсата оляпман? Одамлар менга камроқ эътибор бераётган бўлса, атрофдагиларга очиқ юз билан қарашим, яхши муомала қилишим керак”, дейиши лозим.\nЗеро, атрофдагиларга меҳрибон бўлиш кўнгил иши ҳисобланади. Устозимиз айтарди: «Уч нарсани эҳтиёт қилсанг, хорлик келмайди: 1. Сиринг. Ҳазрат Али (розияллоҳу анҳу)нинг гапи бор: “Сиринг сенинг асирингдир, агар сен уни бировга ошкор қилсанг, сен унинг асирига айланасан”. 2. Аҳли аёлинг. Чунки оиланг – шаънинг, уни бировга ишониб қўйсанг, шаънингга доғ тушиб, ўзингни, хотиржамлигингни йўқотиб қўйишинг мумкин. 3. Мол-мулкинг. Агар бойлигинг жуда кўпайиб кетса ҳам, назоратни ўз қўлингда тут, шунда бехавотир бўласан”.\nОдамларга очиқ чеҳра билан боқиш ҳам меҳрнинг бир кўриниши. Бирор кишига ёрдам бера олмаган тақдиримизда ҳам хушмуомала бўлсак, шу ҳам меҳр. Агар ёрдам бериб юборсак, нур устига нур – камида бирга ўн ажр оламиз.\nМасалан, кўчада кетяпмиз, бир киши кўча супуриб юрганини кўрдик. Ўша кишига салом бериб, раҳмат айтиш билан, катта меҳр кўрсатган бўламиз. Чунки у ҳалол ризқ учун ишлаб юрибди, ўзганинг саломи ва раҳмати қилаётган ишига рағбатини ошириб юборади.\nЁки автобусдамиз. Бир инсон ризқ талабида одамларни оралаб, қийналиб чипта сотиб юрибди. Пулимизни очиқ чеҳра билан бериб, чиптани олгач, чиптачига чин юракдан раҳмат айтсак, унга катта ёрдам қилган бўламиз.\nЁхуд кўчада такси тўхтатиб, хизмат ҳақини келишиб олдингиз, манзилингизга боргач, пулингизни розилик билан беринг ва миннатдорчилик билдиринг, чунки ҳайдовчи болаларини ҳалол ризқ билан боқиш учун елиб-югуряпти. Оғирингизни енгил, узоғингизни яқин қилгани учун хурсанд бўлинг.\nҚилаётган ишингизга меҳр-муҳаббат билан ёндашинг, одамларга қўлингиздан келганча ёрдам беринг, бағрида яшаётган ватанингиз қадрига етинг. Ана шу – Ватанга меҳр. Бошқа жойларни орзу қилманг. Зеро, “Ватандин яхши ёр бўлмас”.\nЯккасарой туманидаги "Ракат"


«Championat.uz» ва МТЖ ўртасидаги футзал шоу / CHAMPIONAT.asia\n«Championat.uz» ва МТЖ ўртасидаги футзал шоу\n03 май 2013 13:32\nКеча "Championat.uz" ўқувчилари ҳамда "FIFA.uz" иштирокчиларидан жамланган ҳаваскор футзалчиларимиз, Осиёнинг икки карра кумуш медалларини қўлга киритган ва бир неча карра Ўзбекистон чемпионатида ғолиб чиққан профессионал футзалчилар билан Юнусобод спорт мажмуасида мириқиб футбол ўйнадилар.\nБежизга мириқиб сўзига урғу бермадим, футзалчиларимизни ўқувчиларга бўлган самимий муомуласи учун алоҳида раҳмат айтаман! Самимий рухда ўтган учрашувни ташкил этишда ҳамкорлик қилган ЎФАга ўз миннатдорчилигимизни билдирамиз.\nЎзбекистон - Championat.uz 7:7 (пенальтилар серияси 2:6)\nҲакамлар: Михаил Савочкин, Умид Пўлатов.\nЎзбекистон: Рустам Умаров (2-тайм Нодирхўжа Юлдашев), Константин Свиридов, Артур Юнусов, Бекзод Кенжаев, Ҳамидулла Ҳасанов, Анвар Қаҳрамонов, Акмал Хўжаев, Шерзод Мажидов, Жаҳонгир Раҳматуллаев\nChampionat.uz: Нодирхўжа Юлдашев (2-тайм Рустам Умаров), Нодир Элибоев, Дилшод Ирсалиев, Даврон Чориев, Бахтиёр Номозов, Улуғмурод Рўзиев, Файзулла Сайдуллаев, Фарҳод Қулжонов, Аҳмад Эшматов, Абдумажид Ҳафизов.\nБевосита ўйинга тўхталадиган бўлсак, сайт шарафини футзалчилардан Нодир Элибоев, Дилшод Ирсалиев, Даврон Чориев ҳимоя қилдилар. Шунингдек олий тоифадаги ҳакам Бахтиёр Номозов ҳам сайтимиз учун ўйнади. Ўзбекистон футзал терма жамоаси сафида эса Рустам Умаров, Константин Свиридов, Артур Юнусов, ва ЎФА ходими Жаҳонгир Раҳматуллаев ҳимоя қилдилар.\nШубҳасиз, Рустам Умаров МТЖ шарафини ҳимоя қилиши рақибларимизни энг катта кучлари эди. Боиси оддий, сайт дарвозасида мен эдим. Табиийки мен учун футзалчиларни зарбасига туриб бериш осон эмас. Аммо сал бўлсада ўхшади, футзал чемпионатида баъзи жамоалар ўз дарвозаларидан 10-15та гол ўтказиб юборадилар. Биринчи бўлим учун 5та гол ёмон эмас. Энг қизиғи катта футбол ўйнаб юрган ўйинчиларимиз гол ура олмасалар бошларини чангаллаб қолдилар. Раҳматли, Хожибой Тожибой айтган латифа ёдимга тушиб кетди. Гол ура олмасанг, нима қиласан бошингни ушлаб, орқага қайтиб яна тўпни олиб ҳужум қил. Шундан кейин мен гол ўтказмай, Оливер Кан ўтказсинми? Аммо бу шоу эди, гол ура олмаган ҳаваскорларимизга футзалчиларимиз руҳан далда бўлдилар. Шу жумладан менга ҳам.\nИккинчи бўлимда таркибларда кичик ўзгариш бўлди. Мен терма жамоага, Умаров эса сайт жамоасига ўтди. Табиийки гол ўтказиб, сайт ғалабасини таъминлаш учун, бу мен учун айни муддао эди. Лекин ундай қила олмас эдим, қолаверса ЎФА вакили Жаҳонгир Раҳматуллаевга бу фикримни айтиб қўйгандим. Аммо бари-бир гол ўтказишга мажбур бўлдим. Ҳаммасига Раҳматуллаев айбдор. Биз-ку ҳаваскорлармиз, аммо бу акамиз ҳам мини футболда ҳимояга қайтишни истамадилар. Ҳуллас ҳисоб дуранг. Аммо бу келишилмаган. Буни ўйинда иштирок этган ўқувчилар тасдиқлашлари мумкин. Пенальтилар сериясига тўхталиб ўтишни лозим топмадим, гарчанд сайт ғолиб чиққан бўлсада. Чунки ҳамма зарбаларни ўтказиб юбордим.\nЁдингизда бўлса, бундан бир неча ой аввал Ўзбекистон миллий терма жамоасининг юлдузлари иштирокида футбол учрашувини ташкил этган эдик. Ўша ўйинда рақибларимиз сафида Фарҳод Тожиев, Темур Кападзе, Шавкат Саломов, Марат Бикмаев, Ислом Иномов ва Санжар Турсунов иштирок этган эдилар. Бу ўйинда сайт ўқувчилари ғалаба қозонган эдилар.\nРежаларимиз бисёр. Олий лига биринчи давра ўйинлари якунига етгач водий бўйлаб турне ўтказиш ниятимиз йўқ эмас. Албатта бунинг учун, "Навбаҳор", "Нефтчи" ва "Андижон" жамоаларини ҳамкорликлари ас қотади. Режага кўра, сайтнинг энг фаол ўқувчилари ўз вилоятларининг машҳур футбочлиларига қарши футбол ўйнайдилар. Сайт шарафини, "Championat.uz"нинг вилоятдаги фаол ўқувчилари ҳимоя қиладилар.\nБироз ҳангома аралашган мақола муаллифи


Рўза ибодатининг жорий қилиниши ҳикмати — KUKALDOSH.UZ\n06.05.2021 / - Мақолалар\nАллоҳ таоло бандаларига Рамазон рўзасини фарз қилди. Бу улуғ ой ўзида кўпгина сир-асрорларни жамлаган. Рамазон ҳамда рўзанинг хосият ва ажойиботлари ҳақида фикр юритган инсон бу орқали Аллоҳ таолонинг бандаларига кўрсатган буюк фазли ва марҳаматини англаб етади. Қуйидаги 4 хислатнинг шаклланиши ва чинакам фазилатга айланишида рўзанинг ўрни беқиёсдир:\nТақво. Рўза, Аллоҳдан қўрқув – тақво ҳосил қилишнинг энг яхши воситасидир. Чунки инсон рўза туфайли аслида мубоҳ, яъни мумкин бўлган еб-ичиш, жисмоний роҳат олиш каби заруратлардан ўзини тияди. Мусулмоннинг маълум муддат ўзини ихтиёрий чеклашидан кўзлаган мақсади Аллоҳнинг розилигини топиш ва унинг ғазабидан сақланиш бўлади. Бу тарздаги рўза ибодати инсонда нафсни ҳаромдан тийиш ва ўзини идора қила олиш кўникмасини ўстиради ва унга тақво зийнатини бахш этади.\nИхлос. Рўза ихлосни шакллантиради. Бу амал уни адо қилаётган банда ва Аллоҳнинг ўртасидаги сир бўлиб, кишининг рўзадор ёки рўзадор эмаслигини ўзи ва Аллоҳдан бошқа ҳеч ким аниқ била олмайди. Яъни, кўзимизга рўзадор бўлиб кўринаётган инсон аслида рўзасини бузган бўлиши ҳам мумкин. Чунки уни мукаммал назорат қилиш бандасининг қўлидан келмайди. Лекин бу ерда муҳим бир омил – ихлос мўмин кишини ибодатни ҳаққоний адо этишга ундаб туради.\nШукр. Рўза шукрни шакллантиради. Рўзадор рўза давомида Аллоҳ унга неъмат қилиб берган еб-ичиш, жисмоний роҳатланиш каби мубоҳ бўлган табиий эҳтиёжлардан вақтинча ўзини тийиб турар экан, ўша неъматларнинг қадрини билади, уларга қанчалар муҳтож экани ҳақида фикр юритади. Бу яхшиликлардан маҳрум бўлганларнинг машаққатини ўз танасида ҳис этади, неъматларни ҳеч бир эвазсиз бериб турган Зотга шукр айтиш заруратини англаб етади.\nСабр. Рўза сабр сифатини чархлайди. Очлик ва ташналик билан ҳамда жисмоний роҳат ва фароғатлардан тўсиш орқали нафсни чидамга ўргатади. Сабр муваффақиятлар калитидир. Аммо ер юзига сочилган мўл-кўл неъматлардан фойдаланишда тартиб ва интизомга бўйсунмаган бесабр нафс муқаррар ҳалокатга элтувчи лаззатларга дуч келганида уларга осонгина оғиб кетиши, ўз ихтиёрини шайтонга топшириб қўйиши кўп кузатилган.\nШахс ва жамият учун сув ва ҳаводек зарур бўлган тақво, ихлос, шукр ва сабр каби улуғ инсоний фазилатларни ўзида жамлаган Шахснинг мукофоти Аллоҳнинг зиммасидадир. Абу Ҳурайра розияллоҳу анҳу ривоят қилган ҳадисда: “Аллоҳ таоло: “Одам боласининг барча амали ўзи учун, фақат рўза мустаснодир. Чунки, у Мен учундир ва унинг мукофотини Ўзим бераман”, деди”, дейилган.\nҲадиснинг яна бир ривоятида: “Жоним унинг қўлида бўлган Зотга қасамки, рўзадорнинг оғзидан келаётган ҳид Аллоҳнинг наздида мушкнинг ҳидидан-да ёқимлироқдир,”— дейилган.\nҲадиси қудсийда айтилади: “Аллоҳ таоло: “Зеро, у таомини, ичимлигини, жисмоний роҳатларини Мен учун тарк этди. Рўза Мен учун бўлди. Уни Ўзим мукофотлайман”, — дейди”.\nҚайси жамиятда мазкур тўрт сифатни ўзида жамлаган шахслар кўпайса, у ерда шунга лойиқ даражада ҳалоллик, аҳиллик ва уюшқоқлик кучаяди, шундагина у барқарор жамиятга айланади, тараққиёт ва порлоқ келажак учун қулай муҳитни намоён этади.


Элликқалъа туманида 2021 йил ҳосили учун етиштирилган пахта ҳомашёсини йиғиб-териб олиш, йиғим-терим мавсумининг рамзий бошланиши ҳисобланган “Ҳосил карвони” тадбир бўлиб ўтди. Унда “Бўстон кластер”нинг пахта тозалаш корхонасига йиғилган қишлоқ хўжалиги соҳаси вакиллари ва фермер хўжалик раҳбарлари иштирок этди. Маросимдан сўнг йиғилганларга рамзий “Ҳосил карвони” намойиш этилди. – Элликқалъа тумани ҳокимлиги\n07.09.2021 09:59:11 73 Баспаға шығарыў\n⚡Тадбирда туман ҳокими Сейдамат Авезов сўзга чиқиб, пахтакор деҳқонларини ўз пешона тери билан бир қанча агротехник тадбирларни ўз вақтида ва сифатли бажариб, маррага, яъни ҳосилни йиғиб олишдек масъулиятли мавсумга етиб келганликлари билан табриклаб, куч-ғайратларини сўндирмасдан, ҳосилни нес-нобуд қилмай йиғиб-териб олишга бор имкониятни сафарбар қилишга чақирди. Қишлоқ хўжалиги сохаси вакиллари сўзга чиқиб бободехқон меҳнати эвазига етиштирилган хосилнинг сифатли териб олинишида фермер хўжаликларига куч ғайрат тилади. 2020 йил пахта йиғим теримида фаоллик кўрсатган фермер хўжаликлари раҳбарларига жамият томонидан тайёрланган қимматбаҳо совғалар инъом етилди.\nМаълумот ўрнида айтиш керакки, жорий йилда туманда 10 минг 195 гектар ер майдонига чигит экилган бўлиб, Элликқалъалик фермерлар кластерга 31 560 тонна пахта ҳомашёси сотишни режалаштирилган. Етиштирилган пахта хосилини қисқа муддатларда йиғиб териб олиш бўйича туманда жами 217 та терим отрядлари ташкил қилиниб, уларга жами 19088 нафар теримчилар бириктириб берилди.


Олтин ва бензин нархи пасайди | Qalampir.uz\nОлтин ва бензин нархи пасайди\nЖамият\t23 Октябрь 2019 09:45 3642\nЎзбекистон Республикаси товар хомашё биражасида ўтказилган биржа савдо натижаларига кўра олтин ва АИ-91 русумли бензин нархи бироз пасайди.\nШу йилнинг 14-19 октябрь кунлари мобайнида қимматбаҳо металлар бозорида айрим ўзгаришлар кузатилди.\nСавдо якунларига кўра, ЎзРТХБда 45,4 миллион сўмлик 100 гр Au-1 маркали олтин сотилган. Биржа савдоларида сотувчи сифатида “Олмалиқ КМК” АЖ иштирок этди. Биржа котировкаси сўнгги савдо якунларига нисбатан 0,3 фоизга пасайиб, 1 грамм олтин учун 454,4 минг сўмни ташкил қилган.\n3 минг 32,0 тонна АИ-91 русумли бензин биржа савдоларига қўйилди ва шундан 2 минг 388,3 тоннаси сотилди.\nСўнгги савдо ҳафтасида АИ-91 русумли бензини бўйича шаклланган биржа котировкаси аввалги ҳафтага нисбатан 0,3 фоизга пасайиб, бир тоннаси учун 6 минг 243,6 минг сўмни ташкил этди.\nЎтган ҳафтада суюлтирилган газ ишлаб чиқарувчилари биржа савдолари орқали 17,6 миллиард сўмлик 5 минг 851,0 тонна суюлтирилган газ сотди. Газнинг биржада шаклланган нархи олдинги ҳафтага нисбатан 8,5 фоизга ўсиб, бир тонна учун 3 минг 2,8 минг сўмни ташкил этди.\nПахта толаси бозорида юқори даражадаги талаб сақланмоқда. Ўтган ҳафта 1 нав 4 тип (олий класс)даги пахта толаси бўйича нархлар 7,9 фоизга ўсиб, бир тонна учун 14,6 миллион сўмни ташкил этди. Пахта толасини 2019 йил ҳосили бошқа навларининг нархлари ўртача 7,3 миллион сўмдан 13,0 миллион сўмгача бўлди.\nбензин ва олтин нархи пасайди\n17 Сентябрь 14:20 37798\n18 Сентябрь 18:04 36110\n18 Сентябрь 08:06 33508\n18 Сентябрь 20:50 32057\n17 Сентябрь 23:44 27780


Гитлернинг сирли ўлими сабаби ва «Учинчи...\n30.04.2021 10:42 0 3649\nСирли ўлим ёки Аргентинага қочқинлик ҳақидаги афсона\nАдолф Гитлер. Бу номни эшитгач, хаёлга қаттол фюрернинг совуқ нигоҳлари ва Иккинчи жаҳон урушида ҳалок бўлган миллионлаб инсонлар келади.\nТарихий фактларга кўра, фашистлар доҳийси 1945 йил, 30 апрел куни (бундан роппа-роса 76 йил аввал) Берлиндаги фюрербункерда ўз жонига қасд қилган. Гитлернинг ўлими тарихдаги энг сирли ва яширин ҳодисалардан бири бўлган. Шу сабабли ҳали-ҳануз бу воқеа бўйича турли хулосалар ва гап-сўзлар айтиб келинаётир.\nЭнг ишончли вариант — 30 апрел санасида Гитлер, унинг рафиқаси Ева Браун ва содиқ хизматчиси Йозеф Геббелс (оила аъзолари билан) бункерда ўз жонларига қасд қилишган. Сўнгра рейх аскарлари уларни ташқарига чиқариб ёқиб юборишган. 2017 йил Россия ФХХ томонидан берилган рухсат асосида Гитлерникига нисбат берилган бош суяги ва тиш протезини ўрганган француз олимлари унинг ўлимдан олдин заҳар қабул қилганини (бу заҳарли цианий кристали бўлгани айтилади) ва бош суягида ўқ излари борлигини тасдиқлаганлар. Фюрернинг шахсий котибаси бўлган Траудль Юнге (унинг хотиралари асосида 2004 йилда «Бункер» номли ўткир сюжетли тарихий филм ишланган) ҳам мазкур ҳолатни тасдиқлаган. Миллионлаб кишиларнинг ёстиғини қуритган ва талотўпларга сабабчи бўлган фюрер фақат ўлимгина уни даҳшатли азоб ва шармандаликдан қутқаришини бот-бот хаёлидан ўтказган бўлса, ажабмас.\nШунингдек, Гитлернинг Аргентинага қочгани ва у ерда умрининг охиригача осуда яшагани ҳақида фараз мавжуд. Аммо тарихчилар наздида бу оддий миф бўлиб, ҳеч қандай илмий асосга эга эмас. Мазкур тафсилотга асосан МРБ вакилларининг Аргентинада жойлашган ва гуёки Учинчи рейхга алоқадор бункердан тилла тангалар ва Гитлер суратлари топилгани ҳақидаги маълумотлари сабаб бўлди. Лекин уларга суянса бўладиган асоснинг ўзи йўқ. Аммо Аргентина Иккинчи жаҳон урушидан сўнг айрим «омади чопган» гитлерчилар учун дуруст ва хавфсиз бошпана бўлгани маълум. Чунки ушбу мамлакатда истиқомат қилаётган аҳолининг аксар қисми Италия, Германия ва Испания каби ўша пайтда фашистик диктатура ҳукмрон давлатлардан келган кишиларнинг авлодлари бўлган. Гитлер ҳокимиятига нисбатан пинҳона ҳайрихоҳ бўлган президент Хуан Доминго Перон режими ҳам уларнинг кўкрагидан итармаган.\nНега айнан «Учинчи рейх»?\nГитлер тузган давлат — «Учинчи рейх» номи узоқ тарихга бориб тақалади. Бу иборани фанга немис ёзувчиси Мёллер ван дер Брук киритган. Биринчи ва иккинчи рейх тўққизинчи асрда Карл Буюк тузган давлат ва Кайзер Германиясини ифодалаган, нацистлар наздидаги учинчи «Буюк Германия» минг йил яшаши лозим эди. Бу давлат Биринчи жаҳон урушидан кейинги оғир йилларда вужудга келган демократик Веймар Республикасининг интиҳоси эди, агар республика ҳалокатга учрамаса, инсоният XXI асрни бошқачароқ кутиб олиши, сиёсий тенденциялар эврилиши нисбатан секин кечиши мумкин эди.\nАммо сўнгги тоталитар герман давлати ўз доҳийси сингари 1945 йил баҳорида, 12 йил яшаб ер билан яксон бўлди.\n1942 йилда Европадаги вазият.\nГитлер ҳокимиятга келмаслиги мумкин эдими?\nҲа, бу содир бўлиши мумкин эди. Тоталитар етакчининг ҳокимиятга келишида аввало 1929-1932 йилларда содир бўлган Буюк депрессиянинг ўрни бор. Ушбу инқироз сабаб Германиядаги ишсизлари сони 6 миллиондан ошиб кетди. Аҳоли орасида радикал кайфият ўсди. Оғир аҳвол ва немис коммунистлари обрўсининг ошиб бориши Гитлерни ҳаракат қилишга ундади.\nНемис тарихчиси Детлев Пойкерт республиканинг ҳалокати ва нацистларнинг келишини қуйидаги муаммолар билан боғлайди:\n1. Антидемократик қарашнинг ўсиши.\n2. Ишчилар ҳаракатидаги бўлиниш.\n3. Республика сиёсий механизмларининг мўртлиги.\n4. Версал шартномаси.\n5. Иқтисодий инқироз ва Национал-социалистик партия.\nШундай вазиятда коммунистлардан қутилишга ҳаракат қилган қатлам ва сиёсий элита бошқа бир аждарҳо — национал-социалистларнинг ҳокимиятга келишига йўл очиб берди. Франция ва Буюк Британиянинг журъатсизлиги ва лоқайдлиги, жаҳон ҳамжамиятининг дастлаб нацизмга қарши сепарастик сиёсати Гитлернинг ташқи экспанциядаги муваффақиятларига сабаб бўлди. Оқибатда немислар фюрер тимсолида Германиянинг шон-шуҳратини қайтарувчи кучни кўрдилар.\nФранцияни забт этган, аммо Эйфелга чиқа олмаган Гитлер\nАдолф Гитлер — қаттол ҳукмдор бўлган, аммо унга оид қизиқ фактлар талайгина. Французларда бир гап бор: «Гитлер Францияни босиб олишни уддалаган, аммо Эйфел минорасини эмас». Гап шундаки, Парижни ташлаб чиқиш асносида французлар миноранинг лифтини бузиб кетишади. Натижада фюрер минорага қадам ранжида қилиш имконидан мосуво бўлади.\nГитлер икки бора рассомчиликка қабул имтиҳонидан йиқилган, агар у ўқишга кирганида тақдири бутунлай бошқача бўлиши ҳам мумкин эди.\n1939 йилда Гитлерга тинчлик учун Нобел мукофотини беришмоқчи бўлган. Аммо худди шу йили у Европада кенг қуролли ҳаракатларни бошлаган.\nСовет армияси сафида Иккинчи жаҳон урушида Семен Константинович Гитлер исмли аскар хизмат қилган. Қизиғи у яҳудий миллатига мансуб бўлган.\n1894 йилда музга йиқилиб, сув остида чўкиб кетиши мумкин бўлган беш яшар Гитлернинг ҳаётини бир руҳоний сақлаб қолган. Албатта, у ўзи қутқарган бола келажакда мисли кўрилмаган фалокатларга сабабчи бўлишини хаёлига ҳам келтирмаган.\nПроисшествия 18/08, 16:44\nСтали известны подробности зверского убийства самбиста Элбека Рахимова\nКоронавирус 12/08, 10:08\nЗа сутки коронавирус унес жизни 8 узбекистанцев\nКоронавирус 02/08, 10:13\nВ Узбекистане зафиксировано 863 новых случая коронавируса, скончались еще 6 человек\n#США - 2520\n#Каракалпакстан - 196\n#ООН - 300\n#Узбекистан - 2444\n#талибан - 223\n#ДТП - 675\n#погода - 888


16:29:02 21 September 2021\nИлгари бу кўча ўртасидаги майдон бетон девор билан ўралгани сабабли йўл жудаям тор эди. Юнусобод метро йўналишининг давоми қурилиши натижасида бу жой очилди. Аҳмад Дониш кўчасининг Амир Темур кўчасидан Тошкент ҳалқа автомобиль йўлигача бўлган 2,2 км қисми 6 қаторли қилиб қайта қурилди. 4 қаторли мавжуд йўл реконструкция қилинди. Пиёдалар ва велосипед йўлакчалари, майсазорлар ташкил этилди. Энергия тежамкор ёритиш мосламалари ўрнатилди.\nЯна бир муҳим жиҳати – Аҳмад Дониш кўчаси ўртасидаги яшил ҳудуд ва кўча бўйларидаги дарахтлар сақлаб қолинди. 1850 та манзарали дарахт кўчати экилди.\n– Йўл қурилишига қўшимча пул бериб, замонавий техникалар олингани бугун натижасини беряпти. Бу эса одамларга манфаат, сифат келтириши керак, – деди Шавкат Мирзиёев.\nЧорраҳаларда йўл 92 метргача кенгайтирилган. Транспорт воситалари ўнг тарафга тўхтовсиз ҳаракатланиши кўзда тутилган. Бу Аҳмад Дониш, Амир Темур, Боғишамол каби кўплаб кўчалардаги тирбандликни камайтиради. Тошкент ва Қибрай туманлари аҳолисининг пойтахт марказига етиб бориш вақти 2 баробар қисқаради. Ушбу янги трассада бир кунда 60 мингтагача транспорт воситаси ҳаракатланиши мумкин.\nДавлатимиз раҳбари бу ерда мутасаддиларга йўлсозлик сифати ва кўламини ошириш бўйича кўрсатмалар берди.\n– Одамларимиз ҳам, меҳмонлар ҳам йўлга қараб давлатга баҳо беради. Йўллар яхши бўлса, халқимиз рози бўлади. Шунинг учун бундай сифатли йўлларни ҳудудларда ҳам қуриш, қишлоқ йўлларини ҳам ўзгартириш керак, – деди Президент.\nШу ерда Юнусобод тумани аҳолиси вакиллари билан самимий мулоқот бўлиб ўтди.\nПрезидент Шавкат Мирзиёев, шунингдек, Тошкентнинг Фарғона йўли кўчасида амалга оширилаётган таъмирлаш ва ободонлаштириш ишларини ҳам бориб кўрди.\nТуркиянинг «Kalyon» ширкати билан ҳамкорликда ишлаб чиқилган лойиҳага асосан, 8 қаторли янги автомобиль йўли қуриш, 2 қаторли мавжуд йўлни реконструкция қилиш, энергия тежамкор ёритиш мосламалари ўрнатиб, пиёдалар ва велосипед йўлакчалари, майсазорлар ташкил этиш режалаштирилган.\nДавлатимиз раҳбари бир километр йўл қуришга юртимиз ва хорижда кетадиган маблағ ҳамда материаллар қатламини таҳлил қилиш асосида йўл индустриясини такомиллаштириш бўйича кўрсатмалар берди. Автомагистраллар билан бирга ички йўлларга ҳам алоҳида эътибор қаратиш зарурлиги таъкидланди.


ЙҲХББ президент кортежи Термизда аёлни уриб юборгани ҳақидаги маълумотни рад этди - Anhor\nAnhor Все посты ЙҲХББ президент кортежи Термизда аёлни уриб юборгани ҳақидаги маълумотни рад этди\n«Озодлик» нашри Термизда президент Шавкат Мирзиёев ташрифи олдидан йўлни супураётган фаррош аёлни кортеж уриб кетгани ҳақида маълум қилди. Йўл ҳаракати хавфсизлиги бош бошқармаси эса бу маълумотни рад этмоқда.\nУшбу идоранинг билдиришича, тергов давомида аёлни уриб кетган машина президентнинг Сурхондарёга ташрифи чоғида ташкил қилинган кортежга алоқадор эмаслиги ва кортеж Амир Темур ва Баркамол авлод кўчалари чорраҳасида ҳаракат қилмаганини аниқлади.\nИдора тақдим этган маълумотларга кўра, ЙТҲ 1 июнь куни эрталаб соат тахминан 7:30 да “Шодлик” маҳалласида Амир Темур ва Баркамол авлод кўчаларининг чоррасиҳасида содир бўлган. Captiva ҳайдовчиси аёлни пиёдалар ўтиш жойида уриб кетган. Бунда у йўлни пиёдалар ўтиш жойи орқали велосипедда кесиб ўтаётган бўлган.\nАёл Республика шошилинч тиббий ёрдам илмий маркази Термиз филиалининг реанимация бўлимига ётқизилган.\nФотосурат: “Яндекс Карты”\nСурхондарё вилоятида амалдорлар қарийб 3 млрд сўмлик бир нечта автомобилни харид қилган


Италия футбол федерацияси мамлакатни шарманда қилган Вентурага 866 минг евро тўлайди\n16 ноябрь, 2017, 09:55\nАввал хабар берганимиздек кеча Жампьеро Вентура расман Италия терма жамоаси бош мураббийлигидан истеъфога чиқарилган эди.\nFootball Italia нашри тарқатган хабарга кўра Италия футбол федерацияси 69 ёшли мутахассис билан шартномани муддатидан аввал бекор қилгани боис унга 866 минг евро товон пули тўлайди.\nАйтиш лозимки, Вентура терма жамоани жаҳон чемпионатига олиб чиқолмасдан, Италия футболини бутун дунёга шарманда қилиб ҳам ўз ҳохишига кўра истеъфога чиқмагач, раҳбарият у билан келишувни бекор қилишга мажбур бўлди.\nЭслатиб ўтамиз, Италия терма жамоаси дастлаб саралашда гуруҳда 2-ўринда қолиб кетгач, плей-оффда ўйнашга мажбур бўлди. Ўтиш ўйинларида эса Швецияга имкониятни бой бериб, мундиал йўлланмасидан маҳрум бўлди.


26 август 2019 й.\n350 марта ўқилди.\nМустақиллик туфайли бой тарихимизга холисона эгалик қилиш ҳуқуқини қўлга киритдик. Ўзлигимизни англадик, миллий қадриятларимиз тикланди. Дину-диёнатга эътибор қанчалик кучайганига ҳаммамиз гувоҳмиз. Мухтасар қилиб айтганда, юртбошимиз бошчилигида бир кичик иморат эмас, ҳар томонлама дунёга кўз-кўз қиладиган катта бир давлатни барпо этдик. Эришилган ютуқлардан қувониш, нурли тақдир, туганмас бахт, чексиз шодиёналик бахш этган мустақилликка шукронамизни изҳор этиш ватанпарварлик бурчимиздир. Мустақилликни ҳимоя қилиш, тинч-фаровон ҳаётимизни қадрлаш ҳар бир юртдошимизнинг иймоний масаласидир дейишга тўла ҳақлимиз. Шу билан бирга нафсоний тушунчалар ортидан қувиб, ўзлари тушиб бораётган маънавий инқироз чоҳига баъзи бир ғўр ёшларимизни оёғидан тортиб тушуришга уринаётганларнинг борлиги, ёшларимизнинг бундай ёт ғоя ва мафкураларнинг таъсирига тушиб қолаётгани барчамизни жиддий ташвишга солади. Халқимиз таъбири билан айтганда, “илонга ҳеч ким ўз кўксидан жой бермас”. Негаки, илоннинг касби-чақиш, илон боласига заҳар солишдан бошқани ўргатмайди. Ўзларини ислом дини ва мусулмонларнинг хизматчиси деб эълон қилаётган диний экстремизм ва унинг террорчи гуруҳлари ана шундай заҳарли илон кабидир. Кўксидан уларга жой берган ёшларни бир кунмас бир кун бехосдан чақиши, заҳарлаши турган гап.\nМустақиллигимизнинг таянчи-суянчи бўлмиш ёшларимизни бундай бузғунчи тўдаларнинг хуружидан асраш – барчамизнинг кундалик ҳаётий ишимиз эканлигини англашимиз зарур. Улар тилида Аллоҳни, Унинг Расулини (с.а.в.) гўё тан оладилар, лекин Яратганнинг фармонларига зид ишларни қиладилар. Бу ҳол дунёнинг турли минтақаларида бўлаётган бузғунчилик, ноҳақ қон тўкиш каби салбий ҳолатларда ўз тасдиғини топмоқда.\nМана, уларнинг бузғунчи ғоялари ва қарашлари қуръони карим, ҳадиси шариф таълимотига асосланган соф исломий эътиқодимизга мутлақо зид эканлигига Расулуллоҳнинг ҳадисларидан бир далил, унда Расулуллоҳ (с.а.в.) бундай деб айтганлар: “Нафсим,\nжоним, руҳим қудрати қўлида бўлган Аллоҳга қасамки, жаннатга кира олмайсизлар, токи мўъмин бўлмагунча, мўъмин бўла олмайсизлар, токи бир-бирингизни севмагунча!”. Ушбу ҳадисда динимизнинг инсонпарварлик ғояси ўз мужассамини топган. Жаннатга киришнинг шарти – мўъмин бўлиш. Мўъмин ким? Мўъмин – бир-бирини севадиган, бошқаларга меҳр-муҳаббатли киши.\nТеррорчилар домига тушиб, ўзини портлаб ўлдирган ёки ноҳақ қон тўкканлар эса бу дунёда ҳам, у дунёда ҳам дўзахга мубтало қилинганларини билмай, осийларга кетган кишилардир. Пайғамбаримиз (с.а.в.) бошқа бир ҳадисларида шундай буюрадилар: - “Мўъминлар бир-бирларига раҳм-шафқат, севги ва дийдор бобида бир вужудга ўхшайдилар. Вужуднинг бир аъзоси касалга чалинганда бошқа аъзолар ёрдамга келиб, касалликка қарши ҳимояга ўтадилар, бирга қаршилик қиладилар”. Расулуллоҳнинг ушбу ҳадисларида мўъмин-мусулмонлар раҳм-шафқат, марҳамат, муҳаббат, дийдор бобида бир тану – бир жон, биродар, муҳаббатли бир умрга бўлишга даъват этилмоқда. Ушбу ҳадиснинг иккинчи жумласида яна бир ибратли ҳикмат бор. У барчамизни огоҳ бўлишга, ён атрофимизда бўлаётган воқеаларга, ёшларимиз тақдирига бефарқ бўлмасликка даъват этади. Мадомики, “вужуднинг бир аъзоси касалга чалинганда бошқа аъзолари ёрдамга келиб, касалликка қарши ҳимояга ўтар” экан, биз ҳам вужудимизнинг бир парчаси фарзандларимизни ёт иллатлар – касалликлардан ҳимоя қилишга масъулмиз, токи бу иллат уруғлаб мустақиллигимизга путур етказмасин.\nКўнгиллигимизнинг зехнимизга ўрнашиб қолган яна бир ҳадис борки, у ҳам Ислом динини ўзларига ниқоб қилиб олган манфур кимсаларнинг носоғлом ақидаларини фош этади. Мана ўша ҳадис: “Мўъмин киши токи ўзига яхши кўрган нарсани мусулмон биродарига ҳам раво кўрмагунча, комил мусулмон бўла олмайди”. Ушбу ҳадисда Расулуллоҳ (с.а.в.) Ислом дини нуқтаи назаридан комилликнинг асосий шарт ва мезонини баён қилганлар. Комил мусулмон ким? У ўзига яхши кўрган нарсани мусулмон биродарига ҳам раво кўрган киши. Бил акс яхшиликни ўзгаларга раво кўрмаганлардан қўрқиш зарур, чунки уларнинг қалби фисқу-фужур, ҳасад, ғазаб билан тўлган. Улар ўзларига\nэргашган мусулмон кишиларнинг охиратини куйдириш билан бирга бутун бир жамиятнинг тинчлик-осойишталигига раҳна соладилар.\nКелтирилган ҳадислар мазмунидан маълум бўладики, комилликнинг бош мезони инсонийлик бўлиб, унинг ичида маънавият-маърифат ётади. Унинг ўзагини эса ахлоқ-одоб ташкил этади. Комил инсон шахси замирида унинг миллий қадриятларга содиқлик, умуминсоний қадриятларни эъзозлаш, бегона, ёт ғоялар таъсирига берилмаслик, мустақилликни ҳимоялаш, қалб поклиги, иймон-эътиқод бутунлиги, одам иродасининг бақувватлиги, жисмоний, ахлоқий-маънавий соғломлик каби фазилатлар ётади. Мустақил юртимизда ёшларни мана шундай ҳар томонлама комиллик ва мукаррамлик даражасига кўтариш учун барча шарт-шароитлар муҳайё қилинган. Адашганлар ва адаштирилганларни тўғри йўлга солиш, аросат йўлида қолганларни эса ҳақиқатни англаб олишлари учун уларнинг қалбидан ҳасад, қаҳр-ғазаб, душманлик каби ёт иллатларни юлиб ташлаб, унга яхшилик уруғларини экайлик, токи у ўсиб улғайсин, унинг ширин мевасидан эл-юрт баҳраманд бўлсин. Яратганнинг ўзи бу эзгу ишларимизга мададкор бўлсин, Мустақиллигимизни Аллоҳ пойдору-мустақим айласин.\nБухоро шаҳар “Пири-дастгир”


“Бу йил толкачларнинг ошиғи олчи бўлди”\nБугун ҳам Ўзбекистон олийгоҳлари чор-атрофи худди тест (2 август) куни каби гавжум бўлди.\n14 август куни Ўзбекистонда олий ўқув юртларига қабул имтиҳонларини топширган тест натижалари эълон қилинди.\nЎзбекистонлик абитуриент Сардорбек 2 август куни олийгоҳга тест имтиҳони топширган эди.\n- 145 балл билан география факултетига бюджетга кирдим. Бешинчи ўринда кирдим, - дейди эндиликда талаба бўлган Сардорбек.\nУ 14 август куни олийгоҳга бориб, ўша ерда тест натижаларини билганини айтади.\nАйни пайтда кузатувчи бўлган жиззахлик Жасурбекнинг айтишича, аксарият абитуриентлар SMS орқали қабул имтиҳон натижаларини аниқлашган.\n- Бу йил асосан SMS орқали тест натижасини билишаяпти. 5151 рақамига абитуриент номерини жўнатасиз. Компаниядан сизга неча балл тўплаганингиз ҳақида батафсил маълумот келади. Узоқдан келиб топширганлар SMS жўнатиб, натижасини билишаяпти, шаҳарнинг ўзида турадиганлар бориб кўришаяпти, - дейди Жасурбек.\nДавлат тест маркази сайтида ёзилишича, SMS орқали тест натижасини билиш абитуриентларга 0.75 центга тушган.\nЖиззахлик Жасурбек бу йил олийгоҳларга топширган абитуриентлар орасида “толкач” усулидан кенг фойдаланилганини айтади:\n- Энди бу йил республика институтларига ҳужжатларни 30 мингта бола кўп топширган эди. Шуни бошида тушунмаган эдим. 30 мингта одам кўп топширгани бу одамлар “толкач” экан. “Толкач” дегани сиз имтиҳонга кирганингизда, сизга жавобларни ишлаб берувчи одам. Бу йил кўпчилик “толкач” олиб кирган. Тошкентда “толкач” олиб кирганларнинг ҳаммаси, 100 фоиз ўқишга кирибди. Улар асосан контракт кирган. Вилоятдаги политехника, педагогика институтларига кириш учун “толкач” олиб кирганлар ҳаммаси 100 фоиз грантга кирибди. Аниқ билишимнинг сабаби - “толкач” олиб кирган ўртоқларим телефон қилишди, улар ҳаммаси бюджет кирди. Адашиб кира олмай қолгани ҳам йўқ, - дейди кузатувчи Жасурбек.\nУнинг айтишича, “толкач”лар тест имтиҳонларига абитуриент билан бирга имтиҳон топширгани кирган ўқитувчилардир.\n- “Толкач”лар талабалар эмас, балки ўқитувчилар, репетиторлар. Улар ҳам сиз билан бирга имтиҳонга тест топширади. Тест топширганидан кейин сиз билан бирга ўтиради, сизнинг тест варағингизни ечиб беради ва сиз ўқишга кириб кетасиз. “Толкач”нинг нархи политехника институтига 3 миллион сўм, педагогика институтига 4 миллион сўм, деб эшитдим. Асосий иккита фанни ечиб беради. Чунки улар ҳам баллни унчалик кўтариб юбормасликни билишади. Асосан 120-100 балл атрофида бўлади, - дейди жиззахлик Жасурбек.\nАндижонлик Жаҳонгир бу йил 6 та абитуриентни олийгоҳларга кириш учун давлат тест имтиҳонларига тайёрлаган. Шулардан 5 нафари олийгоҳ талабалари бўлибди.\n- Учтаси бюджетга кирди, иккитаси контрактга, - дейди Жаҳонгир.\nСуҳбатдошимиз Жаҳонгир ҳам бу йил “толкач” усули иш берганини айтиб ўтди:\n- Давлат грантининг 90 фоизини шу “толкач”лар эгаллаган. Бу ўзи аввалдан бор, 1999- 2000 йилларда пайдо бўлган. Ҳозир жуда оммалашган. Ҳатто қўлга тушганлар бўлган. Жиноий иш очилганлар ҳам бор. Кеча Жиззахга келаётганимизда тахминан 14 та домла тергов ишларига жалб қилинганини айтишди, - дейди Жаҳонгир.\n2 август куни Ўзбекистонда бўлиб ўтган тест синовларида 400 мингдан зиёд абитуриент 62 минг талаба ўрни учун имтиҳон топширган эди.\nЎзбекистонда олий ўқув юртларига қабул жараёни 1992 йилдан бошлаб тест синови асосида амалга оширилмоқда.\nЎзбекистонда олий таълим тизими энг коррупциялашган тизимлардан саналади ва абитурентларни яширин йўллар билан, пора эвазига олий ўқув юртларига киритиш тизимлари шаклланган анъана экани айтилади.


Эронлик телебошловчи 13 йиллик ёлғон учун узр сўраб, ишдан кетди — Sof.uz\n14.01 15:34 2695 Жамият\nМАВЗУГА ДОИР: Украинага тегишли Boeing самолёти ҳалокатини Россия телевиденияси қандай ёритди?\nМАВЗУГА ДОИР: Эрон-АҚШ можаросидан Ўзбекистонга нима?\nСамолёт Теҳрондаги Имом Хоманаий аэропортидан кўтарилгандан сўнг қулаб тушган. Хабарларга кўра, самолёт бортидаги барча йўловчилар (170 га яқин) ҳалок бўлган.\nШундан сўнг, Эрон ҳарбийлари “Украина халқаро авиалиниялари”нинг Boeing 737-800 самолёти хато сабабли “душман учоғи” дея қабул қилиниб уриб туширилганини тан олди ва Эрон ташқи ишлар вазири Жавод Зариф ўз Твиттерида Теҳрон яқинида “Украина халқаро авиалиниялари”нинг самолёти “тасодифан” уриб туширилганини хабар берди. Зарифга кўра, “ҳалокатга АҚШнинг провокацияси туфайли юзага келган инқироз давридаги “инсон хатоси” омили сабаб бўлган”.\nЭрон журналист авиаҳалокат инсон ҳуқуқлари\nКеча, 12:10 758 Жаҳон\nКеча, 10:23 1263\n11.08 17:37 384 Ўзбекистон\n10.08 17:27 133 Ўзбекистон


"Твенте" профессионал клуб сифатидаги мақомини йўқотиши мумкин\n17:47 / 03.03.2016\nФутбол бўйича Нидерландия биринчилигида иштирок этувчи "Твенте" жамоаси раҳбариятнинг молиявий қинғирликларга йўл қўйгани учун профессионал лицензиясидан маҳрум бўлиши мумкин. Бу ҳақда Нидерландия футбол иттифоқи (KNVB) раҳбари Берт ван Остенга асосланиб, Dutch Football нашри хабар тарқатган.\n"Катта эҳтимол билан клуб профессионаллик мақомини йўқотади. Бу масалада бир қатор муаммолар юзага келганки, уларни ҳал қилиб бўлмади", дейди ван Остен.\nМаълум қилинишича, "Твенте" ва Doyen Sports Investment жамғармаси ўртасида трансферлар бўйича келишув бўлган ва жамоа ўз футболчиларининг сотувидан тушган пулдан бир қисмини (30 фоиз) жамғармага ўтказиши белгиланган.\nКелишувга кўра, жамғарма жамоанинг трансфер сиёсатига жиддий таъсир кўрсатиш имконига эга бўлган. Бу эса халқаро қонунчиликка тўғри келмайди.\nЎтган йилнинг ноябрида ОАВ орқали шу мавзуда можаролар бошлангач, жамоа вице-президенти Алдо ван дер Лан истеъфога чиққанди. Жамғарма эса клуб трансфер сиёсатига таъсир кўрсатмаганини иддао қилган, лекин Нидерландия қироллиги футбол иттифоқи бунга ишонч билдирмаган.\nЭнсҳед шаҳри шарафини ҳимоя қилувчи ушбу жамоа бундан олдинроқ, 2015 йилнинг декабрида трансферларда йўл қўйилган қинғирликлар туфайли 3 йилга еврокубоклардан четлатилган ва жаримага тортилганди.\nЖорий мавсумда "Твенте" Эредивизиянинг 25 туридан кейин 31 очко тўплаган ҳолда 12-ўринни эгаллаб турибди.


«Правда Востока» бош муҳаррири истеъфоси Ўзбекистоннинг энг эски газетаси таназзулига сабаб бўлиши мумкин - Фарғона.Ру ахборот агентлиги\n06:04 msk, 7 Июль 2020\nСаид Акромов, Тошкент\nИшдан бўшатилган муҳаррир билан у ёки бу тарзда алоқада бўлган кўпчилик журналистларнинг фикрича, Б. Ҳасанов ҳозирги режим учун ўта ўқимишли, зиёли ва демократик кайфиятдаги муҳаррир ди, яъни «партия ва ҳукумат» ғоялари етакчиси сифатида номақбул киши бўлганди. Айни пайтда МДУ журналистика факультетининг битирувчисини ўйлаганини очиқ айта оладиган ҳур фикрли кишилар тоифасига ҳам қўшиб бўлмайди. «Правда Востока» саҳифаларида, баъзи ҳолатларни истисно қилганда, фақат ҳокимиятни аччиқлантирмайдиган материалларгина чоп қилинарди.\nБироқ истиснолар бўлиб турарди. Масалан, январь ойи бошларида «ПВ» Халқаро молиявий корпорация ва республика Адлия вазирлигининг қўшма тадқиқотларига таянган ҳолда, мамлакатдаги кичик ва ўрта бизнеснинг аҳволи ҳақида, аниқроғи, давлат ўйлаб топган ўйин қоидаларига нисбатан тадбиркорларнинг муносабати хусусида сўз юритганди. Ўшанда жуда ноқулай ҳолат вужудга келганди, бу Ўзбекистон президенти ва республика ҳукумати учун номақбул иш бўлганди. Шундан кейиноқ маъмуриятда тайёрланган ва ўша «Правда Востока»нинг саҳифаларида чоп этилган кучли эътирозлар пайдо бўлганди. Кўпчилик собиқ бош муҳаррир тақдирида шу ҳодиса ҳал қилувчи роль ўйнаган, деб ҳисоблайди.\nАббосхон Усмоновга келсак, юқорида зикр этилган нашрлар бош муҳаррири бўлиб ишлаган пайтда ўзини ҳокимиятнинг қобил жарчиси ва дурустгина маъмур сифатида кўрсатган. Халқни Аллоҳнинг ердаги ҳалифасини мадҳ этиш учун ибодатга чорловчи, Ислом Каримовга содиқ муаззин сифатида...\nЭътиборга лойиқ жиҳати шуки, Б. Ҳасанов учун ҳам, А. Усмонов учун ҳам яқиндаги жой алмаштиришлар лавозим жиҳатдан пасайишни англатади. Биринчиси энди Ўзбекистон ҳукумати раҳбари матбуот хизматида оддий маслаҳатчи бўлиб ишлаяпти, иккинчиси ҳокимият нуқтаи назарида унча аҳамиятли бўлмаган газетани чиқаришга мажбур.\nШунга кўра, ҳамсуҳбатларимдан баъзилари Аббосхон Усмонов «Правда Востока»нинг гўркови бўлишдек ёқимсиз вазифани бажариб бериши керак, деган тахминни айтдилар. Гап шундаки, бугунги кунда бу мамлакатдаги ўзбек тилида муқобили бўлмаган ва фақат рус тилида чиқувчи сўнгги расмий газетадир. У кўпроқ ҳукумат қарорлари, президент фармонлари, қонунлар ва норматив ҳужжатларни чоп қилароқ «Народное слово»ни ишини қайтаради.\nБу газетанинг ёпилишини олдини олиши мумкин бўлган ягона қадам Россиянинг аралашувидир. Бироқ Россия дипломатияси, ҳатто ушбу нашрнинг ёпилганлиги ҳақида ахборот олган тақдирда ҳам, газетани тугатиш жараёнига тўсқинлик қилишга уринмаса керак.


12 апрел 2021, Тошкент вақти: 11:00\nRW делегациясига ташкилотнинг Марказий Осиё бўйича тадқиқотчиси Стив Свердлов раҳбарлик қилади.\nHuman Rights Watch (HRW) ҳуқуқни ҳимоя қилиш халқаро ташкилоти делегацияси август ойида Ўзбекистонга келади. Бу ҳақда ташқи ишлар вазири Абдулазиз Комилов Брюсселда ўтган “Ўзбекистон-Европа Иттифоқи” ҳамкорлик кенгаши якунларига бағишланган матбуот анжуманида маълум қилди.\nPodrobno.uz нашрининг билдиришича, HRW делегациясига ташкилотнинг Марказий Осиё бўйича тадқиқотчиси Стив Свердлов раҳбарлик қилади. Комилов ташқи ишлар вазирлиги бу масалада ташкилотнинг ижрочи директори Кеннет Рот билан яқиндан ҳамкорлик қилаётганини айтди.\nPodrobno.uz нашрининг ёзишича, Абдулазиз Комилов: “Шунга ўхшаш бошқа ташкилотлар ҳам бизга келадилар, улар билан ҳамкорлик қиламиз, бизда кун тартибидан чиқаришга ёки яширишга ҳаракат қиладиган нарса йўқ”, деб айтган.\nАйни пайтда Комилов “уларнинг келиши Ўзбекистон барча талаблар ва шартларни қабул қилишини англатмайди”, деб билдирган.\nЕИ ва Ўзбекистон ўртасида 17 июль куни бўлиб ўтган сиëсий сўзлашувларда ўзаро иқтисодий ҳамкорликни ривожлантиришга оид келишувга ҳам эришилди.


BBC Uzbek - Multimedia - Катталарни боқаётган болалар\nСўнгги янгиланиш 4 март 2011 - 15:06 GMT\nБу учун сизда Flash Player 8 ( ёки каттароғи) ўрнатилган бўлиши керак.\nЎрнатиш учун пастдаги тугмачани босинг\nСуратларни томоша қилиш учун акслар остидаги стрелкага босинг\nАфғонистонда болалар оёғи чиқиши билан кўчага чиқишади, деган гап бор.\nЕтимлар, қашшоқ оила фарзандлари баъзан тили гапга бормасдан, қўли ишга боради.\nАйниқса, отасиз оилаларда тўнғич бола неча ёшда бўлишидан қатъий назар бева онаси ва ука-сингилларини боқиш масъулияти остида қолади.\nАёллар учун деярли иш йўқ. Саводсиз бева аёллар ё қариндошлари қўлига қарам, ё тиланчилик қилиши мумкин, холос.\nАфғонистонга сўнгги сафари давомида Би-би-си Ўзбек Хизмати ходими Рустам Қобил ҳатто катталар иш топа олмайдиган бу мамлакатда ўзларига иш топиб, кичик боши билан катта оилаларни боқаётган болалар билан гаплашган.


Куни кеча мамлакат парламентидаги “Адолат” СДП фракцияси аъзоси Дилмурод Исмоилов ҳам Наманган вилоят юқумли касалликлар шифохонасига ташриф буюриб, жамоага ҳомийлик ёрдамини топширди. Айни кунларда ҳам туну-кун демай коронавирус инфекциясига қарши тинимсиз кураш олиб бораётган тиббиёт ходимларига қатор ҳимоя воситалари тўплами – махсус комбинезон, ниқоб, қўлқоп, антесептик воситалар тақдим этилди. Уларнинг умумий қиймати 15 миллион сўмни ташкил этади.\n– Бугунги кунда тиббиёт ходимлари коронавирусга чалинган беморларни даволаш йўлида тинмай, хатто ўз соғлиқларини хавф остига қўйиб бўлса ҳам меҳнат қилаётганликларини халқимиз кўриб турибди. Бунинг учун ҳаммамиз улардан чексиз миннатдормиз. Шунинг учун уларни ҳар қанча қўллаб-қувватласак ва ёрдамлашсак арзийди. Биз ҳам шу мақсадда шифохонага ташриф буюрдик. Жамоага эл саломатлигини сақлаш йўлидаги эзгу ва олийжаноб фаолиятларида каттадан-катта муваффақиятлар тиладик. Ўйлаймизки, тез орада барчамизнинг биргаликдаги саъй-ҳаракатларимиз натижасида пандемия устидан ғалабага эришилади.\nАлбатта, депутатимизнинг хайрияси таҳсинга лойиқ. Зеро, шифокорларнинг машаққатли ва шарафли меҳнати бугунги вазиятда янада юқори босқичга кўтарилди. Тиббиёт ходимлари нафақат бу хасталикка чалинган беморлар, балки миллиардлаб соғлом инсонлар саломатлиги ва ҳаёти учун курашмоқдалар.\nЭслатиб ўтамизки, асосий электорати сафига тиббиёт ходимларини киритган Ўзбекистон “Адолат” социал-демократик партияси депутатлари коронавирус пандемияси пайти шифокорлар маошини ошириш таклифи билан чиққан эди. Шундан сўнг “Коронавирус инфекцияси тарқалишига қарши курашишга жалб қилинган тиббиёт ва санитария-эпидемиология хизмати ходимларини қўллаб-қувватлашга оид қўшимча чора-тадбирлар тўғрисида”ги Ўзбекистон Республикаси Президент Қарори имзоланди. Партиямиз тиббиётчиларни ҳар тарафлама қўллаб-қувватловчи ташаббусларни илгари суришда давом этади. Шунингдек, “Саховат ва кўмак” умухалқ ҳаракати доирасидаги амалий ишлар ҳам қизғин тус олмоқда.\nКўришлар сони: 534


Янги Зеландия соғлиқни сақлаш вазири карантин режимини бузди\n22:02 / 03.04.2020\nЯнги Зеландия соғлиқни сақлаш вазири Дэвид Кларк коронавирус пандемияси ортида мамлакатда киритилган фавқулодда вазият режимини бузди. У мамлакат аҳолисига уйларидан узоқлашмаслик тавсия қилинганига қарамай, уйидан 2,3 км олисда пайқалган.\nБу ҳақда New Zealand Herald нашри хабар берди. Вазир ушбу қоидабузарлиги учун ўз узрини келтирган.\nАввалроқ вазирнинг фургони журналистлар томонидан у яшайдиган уйдан 2,3 км узоқликдаги автотураргоҳда пайқалган. Кейинроқ Кларк жисмоний ҳолатини сақлаш учун уйидан чиққанини тан олган. Унинг таъкидлашича, у боғда велосипедда учмоқчи ва шу билан бирга жорий мураккаб вазиятда соғлом турмуш тарзига амал қилиш лозимлигини кўрсатмоқчи бўлган.\n“Кеча мен соғлиқни сақлаш вазири билан гаплашдим, у узрини келтирди”, деб айтган Янги Зеландия бош вазири Жасинда Ардерн.\nБош вазирнинг қўшимча қилишича, одамлар уйларидан сайр қилиш учун чиқишлари, зарурат бўлганда уйларидан унча узоқ бўлмаган масофаларга боришларига рухсат берилади. Бироқ жароҳат олиш мумкин бўлган жойларга бормаслик лозим.\nЯнги Зеландияда 26 мартдан фавқулодда вазият режими киритилган. Тавсияларга кўра, одамлар уйларидан узоқ бўлмаган жойларда спорт билан шуғулланишларига йўл қўйилади.


"Бухоро"га нисбатан санкция қўлланилмаса, ишга ФИФА аралашади" / CHAMPIONAT.asia\n20:20Евро-2020. Венгрия – Франция. “Баҳс юлдузи” аниқланди 0 20:10Гризманн Европа чемпионати тарихидаги энг яхши тўпурарлар учлигига кирди 3 20:00Суперлига. "Турон" - "Бунёдкор" 0:0 (матнли трансляция) 10 19:58Суперлига. "Пахтакор" - "Сўғдиёна". (Матнли трансляция) 38 19:58Евро-2020. Франция Венгрия билан дуранг қайд этди 39 19:55Евро-2020. Португалия – Германия. Роналду, Фернандеш ва Мюллер асосий таркибда 14 19:55Суперлига. АГМК - "Металлург" (матнли трансляция) 2 19:45Венгрия ТЖ сардори офтоб уриши оқибатида захирага олинди 7 19:31Гризманн фаолиятини қаерда якунламоқчилигини айтди 3 18:47Абрамовнинг терма жамоадаги фаолияти якунланди, Аҳмедов тугатганини эълон қилди. ЎФА Конгрессидан ГАЛЕРЕЯ 28 18:47"Рома" ва Патрисиу шартнома бўйича келишувга эришишди. "Вулвз" дарвозабон учун 12-15 млн евро хоҳламоқда 1 18:27Одил Аҳмедов: "Терма жамоадан кетдим. Агар бугун ўзгармасак ҳар тўрт йилда кечирим сўраймиз" 31 18:23Вадим Абрамов: "Барчасига мен айбдорман" 32 18:23Карикатура: Аргентина Копа Америкада Уругвайни мағлуб этди 0 17:39"Манчестер Сити" Зинченконинг келажагини белгилади 2\n"Бухоро"га нисбатан санкция қўлланилмаса, ишга ФИФА аралашади"\nТеглар : интервьюБухороКамолиддин МурзоевЎзбекистон футболчилар уюшмаси\nФутболчилар олдидаги қарздорлик ва шунга ўхшаш ҳолатлар ҳар мавсум жамоаларимизда учраб туради.\nҲозир эса гап "Бухоро" клуби ҳақида кетмоқда. Эсингизда бўлса, мавсум бошланишидан олдин сайтимизда "Бухоро" 2020 йилги мавсумда ўз сафида ўйнаган футболчилар олдида қарздорликни ҳамон ёпмагани ҳақида хабар чиққан эди. Унда клубга жиддий чора кўрилиши ёки мавсумни минус очколар билан бошлаши айтилган. Лекин мутасаддилар клубга бу борада имконият ва вақт тақдим қилишди. Аммо ҳолат ўша-ўшалигича қолмоқда.\nБиз мазкур жараён юзасидан Ўзбекистон футболчилар уюшмаси раҳбари Камолиддин Мурзоевга мурожаат қилиб, фикрлари билан қизиқдик.\n- Клубларнинг футболчилар олдидаги қарздорликлари билан боғлиқ муаммолар кеча ёки бугун пайдо бўлиб қолгани йўқ. "Бухоро"даги вазият ҳам янгилик эмас. Ҳамма гап муаммонинг ечимида ва агарда қарздорлик бартараф этилмаган тақдирда клубга қандай чора кўрилишида. Мавсум бошида жамоа Про лигани минус очколар билан бошлаши айтилганди. Дастлаб, шунга аниқлик киритиб ўтсангиз?\n- Тўғри таъкидладингиз. "Бухоро"нинг ўтган йилги футболчилардан катта миқдорда қарзи мавжуд. Аввало, клуб 1 мартга қадар тўлаб беришини ваъда берганди. Ундан сўнг имконият бўлмагани туфайли 1 майга қадар барча футболчилар олдидаги қарзлар бартараф қилинишига ваъда берилди. Футболчиларнинг ўтиш ва мақоми бўйича қўмита йиғилиш ўтказиб, 1 майгача муддат берди. Бироқ "Бухоро" шу кунгача олдидаги тўловларни бажармай келди ва қўмитанинг қарорини амалга оширмади. Тартиб-интизом қўмитаси бу борада тез кунда йиғилиш ўтказиб, жамоадан очко олиши керак. Шунингдек, мазкур масала юзасидан Ўзбекистон футбол ассоциациясига мурожаат билан чиққанмиз. Ассоциация бош котиби Аваз Мақсумовдан жавоб хати ҳам олганмиз, дея оламан. Айни пайтда тартиб-интизом қўмитасининг қарорини кутяпмиз.\n- Ҳозирда клуб раҳбариятида ўзгаришлар юз бермоқда. Балки вазият ижобий томонга ўзгарар?\n- Клуб нафақат ўзининг номини, балки Ўзбекистон футбол ассоциациясини ҳам ноқулай аҳволга солмоқда. Агарда эртага клубга санкция қўлланилмаса, ишга ФИФА аралашади. Биз буни истамаймиз. Лекин ҳар бир қарорга, регламент талабларига жавоб бериш керак. Мураббий ёки директорни алмаштириш клубнинг ички иши. Асосийси, қарздорликлар бартараф этилиши керак.\n- Қарздорликлар бор клубларимиз яна борми? Масалан, "Андижон"да ҳам ўтган йилги футболчилардан қарздорлиги ҳақида эшитдик...\n- Улар ҳам 1 майга қадар тўлаб беришлари керак бўлган қарзни қисман ёпишган. Бу бўйича ҳам ПФЛга мурожаат қилганмиз.\n- "Шўртан" Криушенко ва Варивончик олдидаги қарзларни тўлаб берди. Жамоа янги футболчиларни қачондан бошлаб рўйхатдан ўтказа олади?\n- "Шўртан" узоқ кутилган муаммога барҳам берди. Шунга қарамай, биринчи трансфер ойнасида футболчиларни рўйхатдан ўтказа олишмади. Энди ёзги трансферлар ойнаси очилишини кутишади.\nАбрамовнинг терма жамоадаги фаолияти якунланди, Аҳмедов тугатганини эълон қилди. ЎФА Конгрессидан ГАЛЕРЕЯ 28\nАбдусалом Азизов: "Футболни айримлар бизнес қилиб олди" 52\nЎФАнинг навбатдан ташқари ҳисобот конгресси. Абрамов истеъфога чиқарилди, Одил Аҳмедов терма жамоадаги фаолиятини якунлади 375\nОдил Аҳмедов: "Бугун ўзгармасак ҳар тўрт йилда кечирим сўрайверамиз" 57\n10 май 21:18:48\nBu futbolchi ediku))) Kamoliddin Murzoev))\n11 май 04:05:18\nQarzdorligi bor klublani nimaga yil boshida musobaqaga qoydila. Tòlamaguncha proligaga qoymaslik kere. edi. "Raxbariyat imkon berimmish" òrgildim "imkon" shou ingdan\n10 май 22:26:36\nBilat zaybal faqat viloyat kamandalriga yopishti jalab tosh kamandalari umuman muammo chiqmaydi shunchalik toza haqqoniymi Bizani Nasafni qoʻymovdi endi Buxorogami navbat\n10 май 22:25:50\n10 май 22:25:36\n10 май 22:10:20\nБИЛАСИЛАР БУ НИМАДАН ДАЛОЛАТ, АГАР ЧЕМПИОНАТ ШАФФОФ БУЛСА БУНАКА МОЖАРОЛИ ВАЗИЯТЛАР БУЛМАЙДИ, ХАКАМЛАРНИ КАСРИ УРЯПТИ, ФИФАНИ КАЛЛАСИ ИШЛАСА УЗБ ФУТБОЛИНИ БИР ТИНТУВ КИЛИШИ КЕРАК А ЛАББАЙ))\n10 май 22:03:23\nShu vaqtgacha qaysi klub uzbekistonda ochko olib tashaldi.korupsiyaga aralashganlagayam qilingani yuqku.ozgina uylab kuringla hurmatli ufa pfl\n10 май 21:59:40\nAgar 3 ochko olib tashlansa ,qolgan koripsiyachi klublarniyam jazolasin.yoki ulaga duxi etmaydimi.ksmoliddin murzoev kim uzi .yana bir imkon beringlar buxoroga ramazon oylariga\n10 май 21:54:07\nБухорога хакикий ,,Бухоро,, шаънини уйлайдиган ,рахбарият, мураббийлар келмаса , факат уз чунтагини уйлайдиганлар булса шу ахвол давом этаверади..ман бир 10 йил олдин ,,Бухородан умидимни узган эдим..бир иккита ифлослар командани расво килиб кетди..канчадан канча зур истеъдодли болалар хатто уйнамасдан футболни ташлаб кетди.. Гап эгасини топади ..Худодан топади хали улар.. махаллий йигитлардан команда тузиш керак ..1 йиллик гастролёрлардан эмас ,майли 1-2 йил про лигада колса хам..\n11 май 02:06:16\nPoytaxt klublaridan boshqa hamma klublar aybdor va nohaq o'yin o'tkazadi....\n10 май 22:33:40\nБИЗДА БУЛАВЕРАДИ ФУТБОЛЧИ ХОХЛАСА ХАКАМ БУЛВОЛАДИ, ХАКАМЛАР ХОХЛАСА ФЕДЕРАЦИЯ БОШЛИГИ БУЛВОЛАДИ)))\n10 май 21:50:29\nNamuncha Buxoroni kurolmaydi bu PFL bn UFF\n10 май 21:10:51\nКим нима десин Бухорони на равшан эрматов на бошкаси синдиролмайди утган йилги карздорликка келсак жуда катта пулни Жамшид саидов ва кулиб директори жамшид саидовни тогаси футболчиларга йук жойдан мукофот пулоари ёзиб узлаштиришга уринган


Кишининг исми тақдирига ҳам таъсир қиладими? (Видео) » Ўзбекистон янгиликлари – Zamin.uz\nМаъноли ва яхши исм танлаб қўйиш ота-онанинг фарзанди олдидаги бурчларидан бири экан. Бу борада ҳар қайси ота-она ўзининг хоҳиш-истаги, орзулари ва дунёқараши ҳамда яна бошқа сабаблардан келиб чиқиб дилбандига исм қўйишади.\nБироқ халқ орасида исми ўзига оғирлик қилибди ёки исмини бола кўтаролмаяпти деган гаплар ҳам юради. Бу қанчалик ҳақиқат кишининг исми унинг соғлиги ва ҳаёт тарзига қанчалик таъсир кўрсатади? Бу тўғрисида ҳар ким ҳар хил фикрлайди. Кимдир исмни ўзгартирган билан кишининг ўзи ўзгариб қолмайди деса, яна бир тоифа одамлар эса исмини ўзгартиргач тақдири, ҳаёт тарзи ҳам бошқача бўлгани ҳақида айтади. Бу борада руҳшунослар нима дейди?\n20:22 Одамларни ўзига тортувчи кишининг 5 фазилати


Quva.uz - СОХТА УСТАЛАР ЁКИ АВТОМАШИНАЛАР НЕГА ПОРТЛАМОҚДА?\n2021-12-29 21:50:47 28\nМамлакатимиз тараққий этиб, фуқароларнинг моддий имкониятлари ортгани сабабли, шахсий транспорт воситалари сони бир неча йил ичида кўп марта ошди. Автомашиналар юкни енгил, узоқни яқин қилиши сабаб кун сайин кўпайиб бормоқда. Транспорт воситалари кўпайгани боис усталар, яъни машина тузатувчи, уни созловчи ва техник хизмат кўрсатувчи шахсларга ҳам эҳтиёж ортган. Малакали устага иш етарли, шундай усталар ёки техник ёрдам кўрсатувчи ходим ахтарган ҳайдовчиларнинг ҳам саноғи йўқ. Чунки, бошқарувдаги транспорт соз бўлса, хизмати ҳам унумли, ҳайдовчи ва йўловчилар ҳам хурсанд, энг муҳими, техник соз автомашина хавфсиз бўлади.\nЛекин, ҳайдовчилар ичида арзон, иложи бўлса тез фурсатда “ҳожат чиқарувчи” усталарни ахтарганлар ҳам бор. Оммавий ахборот воситаларида баъзан автомиашинага ўрнатилган метан газ баллони портлагани, натижада фуқаролар ҳалок бўлиб, кўп миқдорда зарар етгани ҳақида хабарлар тарқалмоқда. Бу ҳалокатларга нима сабаб бўлмоқда?\nШундан сўнг, сохтакор усталар А.Эргашев ва А.Холиқовнинг иши юришиб кетди, Қува туманида яшовчи аксарият ҳайдовчилар судланувчилар ишлайдиган устахонага мурожаат этишган. Ўз навбатида сохта усталар “Дамас” автомашинасига ўрнатилган метан газ баллонларини номига кўздан кечириб, унинг созлиги ва ишлатишга яроқлилиги ҳақида сохта далолатнома ёзиб бериб, эвазига ҳайдовчилардан пул маблағлари олиб келишган.\nСудланувчилар А.Эргашев ва А.Холиқов судда, ўз қилмишларидан пушаймон бўлиб, ўзлари томондан алданган ҳайдовчиларга етказилган моддий зарарларни қоплашди. Суд ҳукмига мувофиқ, судланувчилар расмий ҳужжатларни қалбакилаштириш ва ўзганинг мулкини алдаб қўлга киритиш жиноятларини содир этганликда айбланиб, уларга тегишли жазолар тайинланди.\nЭнди, яна бугунги кундаги долзарб мавзу, аниқроғи муаммога қайтсак, нега машинага ўрнатилган метан газ баллони портлайди? Бунга асосий сабаб, баллонинг техник носозлиги ва унда нуқсонлар мавжудлигидир. Қачон эксплуатация қилинаётган баллондаги камчиликлар аниқланади? Албатта сифатли техник кўрикдан ўтказилганда. Шундай экан, ўз вақтида метан газ баллони техник кўрикдан ўтказилса ва албатта кўрик уни ўтказишга рухсати бор, етарли даражада малакали ходимлар томонидан, синовдан ўтказиш учун мавжуд шарт-шароитлар бўлган жойда амалга оширилса, автомашинани ҳам, ундан фойдаланувчилар ҳам ўзларини хавфсиз деб ҳисоблаши мумкин.


Хотин-қизлар ва оилаларга эътибор кучаймоқдаHaqida.net\nHome Mahalliy Хотин-қизлар ва оилаларга эътибор кучаймоқда\nХотин-қизлар ва оилаларга эътибор кучаймоқда\nПойтахтимизда Ўзбекистон Хотин-қизлар қўмитаси томонидан БМТнинг Аҳолишунослик жамғармасининг мамлакатимиздаги ваколатхонаси билан ҳамкорликда хотин-қизлар ва оилаларни ижтимоий-ҳуқуқий қўллаб-қувватлаш марказлари, нодавлат нотижорат ташкилотлар учун семинар-тренинг ташкил этилди.\nМамлакатимизда аҳолининг барча қатламлари манфаатларини таъминлаш, айниқса, оила, аёллар, қизларни кучли ижтимоий ҳимоялаш, миллий анъана ва қадриятларимизнинг аҳамияти ва моҳиятини ёшларга тўғри тушунтириш бўйича тизимли ишлар амалга оширилмоқда. 2017-2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегиясини “Халқ билан мулоқот ва инсон манфаатлари йили”да амалга оширишга оид Давлат дастурида ижтимоий соҳа бўйича қатор амалий вазифалар белгиланган. Унинг доирасида алоҳида эҳтиёжли оилалар, хотин-қизларга эътибор ва ғамхўрлик кўрсатишга доир ишлар ҳажми янада кенгайди.\nЎзбекистон Хотин-қизлар қўмитаси томонидан жамоат ташкилотлари билан биргаликда оилалардаги ижтимоий-маънавий муҳитни ўрганиш, аниқланган долзарб масалаларга ўз вақтида, тўғри ва тезкор ечим топишга жиддий ёндошилмоқда. Айни пайтда фаолияти хотин-қизлар, оилалар мустаҳкамлигини таъминлашга қаратилган жамоат ташкилотлари ишини бугунги давр талабига монанд тарзда йўлга қўйишга яқиндан кўмаклашиш бўйича ижтимоий, маърифий лойиҳалар амалга оширилмоқда.\n– Аёллар дуч келиши мумкин бўлган турли масалаларни ҳал этишда бугунги кун талабидан келиб чиққан ҳолда ёндошиш зарур, – дейди Жиззах вилоятидаги “Қалб нури” хотин-қизларни ижтимоий қўллаб-қувватлаш маркази бош психологи Хуршида Ҳайиталиева. – Ўз фаолиятимизни тезкор замон талабига монанд йўлга қўйишда, юзага келган масалаларни теран, таҳлилий ўрганган ҳолда бартараф этишда мазкур семинарнинг аҳамияти катта бўлди.\nТадбирда қатнашчиларга оилалар даромадини ошириш, ёшларнинг ҳаётда ўз ўрнини топишига яқиндан кўмаклашиш, ижтимоий ёрдам кўрсатиш тамойиллари, ижтимоий-ҳуқуқий маслаҳат асослари, аҳоли, вазирлик ва идоралар билан самарали ишлаш кўникмалари бўйича маълумотлар берилди.\nErining aybini aytgani uchun kaltaklanagan Ayol\n«Манчестер» – «Лондон» – 1:1. АПЛда тур якунлари


Янгиликларни кўриб навбатдаги салбий оқимни қабул қилмаган кунимиз йўқ. Жаҳонда кўплаб ёмонликлар юз бермоқда, бахтсизликлар ва кулфатлар содир бўлмоқда – буларнинг барини телевизорларнинг экранлари ва газеталар саҳифаларидан ўзимизга сингдирамиз.\nСиз билан фақатгина яхши ва ёруғ нарсаларни бўлишишни истадик ва Ер юзида ҳали ҳаммаси тугамаганини кўрсатиш учун яхши фактлар ва янгиликларни тўпладик.\n1. Тоғ қоплонлари йўқолаётган тур тоифасидан чиқарилди\nХалқаро табиат ва табиий ресурсларни муҳофаза қилиш уюшмаси сентябрь ойида тоғ қоплони, ёки илвирсни йўқолаётган турлар рўйҳатидан чиқарди. Йўқолаби бораётган тоифага сони 2 500 дан кам қолган ҳайвонлар киритилади. Бугунги кунда Россия, Марказий ва Жанубий Осиёда 7 500 га яқин тоғ қоплони яшамоқда.\n2. Лихтенштейн сўнгги урушга 80 та аскарни жўнатган, аммо уйга 81 та қайтган\n1866 йилда Лихтенштейн иштирок этган сўнгги урушга мамлакат 80 нафар аскарни жўнатган. Жами 80 та, ҳаттоки 81 та аскар уйларига тўлиқ ва зарарсиз қайтиб келган. Гап шундаки, улар дўстлашиб қолган италиялик аскарни ўзлари билан бирга олиб кетишган.\n3. Олмахон думидан соябон сифатида фойдаланади\nОлмахонлар ёғингарчиликдан ҳимояланиш учун думидан фойдаланиши мумкин: масалан, уни қорга қарши соябонга айлантиради.\n4. Қон қуйиш станциялари донорларга СМС юборади\nАйрим давлатлар, масалан Россия ва Швецияда, қон қуйиш станциялари қонлари кимгадир тўғри келиб, ҳаётни қутқариб қолганида донорларга хабарлар жўнатади. Бундай хабарни олгач, ҳаммаси бекорга эмаслигини тушуниб етсанг керак.\n5. Норвегияда полковник мақомига эга пингвин бор. Шунингдек, у рицарь ҳамдир\nСэр Нильс Улаф – қирол пингвини. У Эдинбургдаги ҳайвонот боғида яшайди, аммо Норвегия Қироллик гвардиясининг фаҳрли қўмондони ва тумори ҳисобланади. Унга фаҳрли полковник мақоми берилган бўлиб, 2008 йилда рицарлик даражасига кўтарилган.\nСавол туғилади: сиз-чи, нимага эришдингиз?\n6. Бутан мамлакатдаги фаровонликни ялпи миллий бахт билан белгилайди\nБошқа давлатлар ялпи ички маҳсулот – моддий кўрсаткич ҳақида бош қотираётган бир вақтда, Бутанда маънавият юқори даражага қўйилади. Бу – давлат фалсафаси. “Халқнинг бахти ялпи ички маҳсулот фоизларидан муҳимроқ”, – дейди қирол Жигме Сингье Вангчук.\n7. Каланлар, ёки денгиз қундузлари сувда панжаларидан ушлаб турибдилар\nДенгиз қундузлари сувда ухлаётганида оқим бир-биридан узоққа олиб кетмаслиги учун панжаларини ушлаб ётадилар. Шунингдек, бу жониворларда егулик ёки семимли тошчани солиш мумкин бўлган чўнтак мавжуд.\n8. «Союзмультфильм» болаликдаги севимли мультфильмнинг давомини ишлайди\n9. Германияда қатъий сабабсиз ҳайвонларни заҳарлаш таъқиқланган\nНемис бошпаналарида жониворлар фақатгина эгалари улардан воз кечгани учун заҳарлаб ўлдирилмайди. Бу ерда мушуклар, итлар ва экзотик жониворлар қачон кимдир олиб кетишини кутиб, ишчилар ва кўнгиллиларнинг парвариши билан яхши шароитларда яшайди. Айтганча, Германияда бошпаналардан 90% жониворлар боқиб олинади.\n10. Япон макакалари кўргилҳушлик учун қорбўрон ўйнамоқда\nМазкур жониворлар қишга мослаша олишидан ташқари, ундан завқ ҳам олишнинг уддасидан чиқади. Бу кичкинтойлар эпчил ва уддабурон бўлиб, бир-бири билан қорбўрон ўйнашни жуда ёқтиришади.\n11. Мусиқачи Билли Жоэл мухлисларига биринчи қатор чипталарини бепул тарқатади\nБилли Жоел ўз концертларида биринчи қаторлар учун чипталарни катта қийматда сотмайди. Мусиқачининг тан олишича, унинг ижодини ҳаттоки ҳақиқатдан билмайдиган бойларнинг кўз олдида ўтириши ёқтирмайди ва уларнинг бутун қиёфаси “Қани бўл, мени ҳурсанд қил” дегандек кўринади. Бунинг ўрнига Билли уни чиндан яхши кўрадиган, аммо қимматли чиптани сотиб олишга қурби етмайдиган ҳақиқий мухлисларига тарқатади.\n12. Япониялик ғаввос 25 йилдан буён балиқ билан дўстлашади\nЯпониялик ғаввос Хироюки Аракава 25 йил аввал сувга шўнғишларининг бирида балиқни ўлим ҳавфидан қутқарган ва уни Йорико деб номлаган. Қарийб 3 ўн йиллик ўтган бўлса-да, Йорика ўз ҳалоскорини унутмаган ва ғаввос сувга шўнғиганида балиқ унинг ёнига сузиб келиб, ўзини силашга ва ўпишга руҳсат беради.\n13. Италиялик ёшлар маданий тадбирлар учун ҳукуматдан пул олади\n2016 йилдан бошлаб Италиядаги ҳар бир 18 ёшли ўсмир 500 Евролик “маданий бонусдан” фойдаланиши мумкин. Бу пулларни ёшлар маданиятини бойитишга – театрлар, концертлар, музейларга боришга, китоблар сотиб олишга ишлатиши керак. Пуллардан иловани смартфон ёки компьютерга кўчириб олиб, унда рўйҳатдан ўтганган кейин фойдаланиш мумкин.\n14. Дельфинлар бир-бирининг исмларини билади\nДельфинлар бир-бирини исми билан чақира олади. Албатта, улар одамларникига ўхшаймайди ва кўпроқ чийилдоқ товушлар тўпламини эслатади. Ҳар бир дельфин ўзининг ноёб товушига жавоб қайтаради.\n15. The Beatles қўшиқларида «севги» сўзи 613 маротаба қайтарилади\nВа бу ажойиб.\n16. Ёлғиз япониялик ўзи «Фукусима»даги авариядан сўнг ташлаб кетилган жониворларни боқади\nНаото Мацумура исмли киши Томиока қишлоғида яшайди. Қачонлардир бу ерда 16 минг аҳоли бўлган, аммо «Фукусима»даги ҳалокат туфайли ҳозир бу киши ёлғиз қолган. Унинг уйида электр ва сув йўқ, лекин у кетмайди: Наото одамлар ташлаб кетган ўнлаб отлар, мушуклар ва итларга ғамхўрлик қилади. Бу одам – уларнинг ягона умиди.\n02/09/2020 09:00:00 17 0 Манба: adme.ru\nҲар қандай яхши иш - оддий ғамхўрлик ҳам ҳаётни янада яхши бўлишига хисса қўшади.


Жажжи дилбандларимизга меҳр ва ғамхўрлик кўрсатиш, қувончли онларни туфҳа этишга бағишланган тантанада минглаб бахтиёр болажонлар жам бўлишди.\n-1 июнни орзиқиб кутамиз, -дейди Фарғона шаҳридаги “Кўзмунчоқ” болалар дастаси аъзоси Мирзоҳид Олимов. –Шу куни тенгдошларимиз учун қувноқ дастурлар намойиш этиш билан бирга, ўзимиз ҳам дилдан яйраймиз.\nУмумтаълим мактаблари, мактабгача таълим муассасалари, “Баркамол авлод” болалар марказларининг ранг-баранг кўргазмалари, шунингдек, миллий ҳунармандчилик, тадбиркорлик маҳсулотлари намойиш этилган расталар юртдошларимиз билан гавжум бўлди.\n-Қизалоқларим Фарангизхон ва Дурдонахонлар байрамда ўйнаб-кулишяпти, – дейди Тошлоқ тумани Заркент қишлоғилик Мавлудахон Бегматова. – Уларнинг қувончи учун мана шундай тантаналарни ташкил этган боласевар давлатимиздан миннатдормиз.\nМайдон бўйлаб эртак ва мултьфилм қаҳрамонларининг ўғил-қизлар билан бирга сайр этишлари, қўғирчоқ театри ижодкорларининг чиқишлари болаларда худди сеҳрли эртаклар оламига тушиб қолгандай тасаввур уйғотди, беғубор лаҳзалар тасвирларга муҳрланди.\n“Фарғона китоб олами” МЧЖ томонидан “Китоб – асл дўстинг, болажон!” шиори остидаги энг сара китоблар ярмаркаси ва арзонлаштирилган савдоси йўлга қўйилди. “Фарзандимга бир китоб” лойиҳаси орқали китобсевар ота-оналар фарзандларининг байрамига китоб совға қилишди.\nИстироҳат боғининг кичик амфитеатрида “Сен Ватан ардоғидасан, болажон!” номли бадиий-мусиқий дастур намойиш этилди. Вилоятимизнинг “Кичкинтой”, “Алёр”, “Солнишко”, “Шодиёна” сингари болалар ашула ва рақс жамоалари, Ўзбекистон ёшлар иттифоқи туман-шаҳар кенгашларининг фаол ва иқтидорли ёшлари ижросидаги тароналар барчага завқ улашди.\nБайрам тадбири доирасида “Мафтункор ранглар жилоси ” кўрик-танловининг вилоят босқичи, шунингдек, асфальтга расм чизиш, стол тенниси, шахмат-шашка, кураш мусобақалари ҳар томонлама баркамол авлод вояга етаётганини яна бир бор кўрсатди.\nБайрам иштирокчилари, ўтказилган танлов ва мусобақалар ғолибларига вилоят ҳокимлиги, Ўзбекистон ёшлар иттифоқи вилоят Кенгаши, Маънавият ва маърифат маркази вилоят бўлими ҳамда қатор ҳамкор, ҳомий ташкилотларнинг эсдалик совғалари тақдим қилинди.\n« Болаларда китобга меҳр уйғотиб\nМафтункор ранглар жилоси »


Вадим Абрамов "Нефтчи" легионерларига жавоб бериб юборди\n25 июнь,2017, 23:38 1291\nФарғонада бўлиб ўтган “Нефтчи” – “Металлург” (0:2) баҳсидан сўнг мезбонлар бош мураббийи Вадим Абрамов ўйин ҳақида ўз фикрлари билан ўртоқлашди. Бу ҳақда Фарғона клуби расмий сайти хабар бермоқда.\n– “Нефтчи”нинг “Навбаҳор”га қарши биринчи ўйинини кўрганимда Абдужалилов менда юқори таассурот қолдирганди. Бироқ “Динамо” билан ўйинда у кўп гол ўтказиб юборди. Сўнг “Машъал”га қарши баҳсда Ўткир Юсуповга имконият бердим. Бугун эса яна Абдужалилов турди. Ўтказиб юборилаётган голларда хар доим ҳам дарвозабон айбдор бўлмайди. Футбол жамоавий ўйин саналади," - деб айтиб ўтди фарғоналиклар устози.\nОлий лигада 29-тур учрашувлари бўлиб ўтмоқда. LIVE 275 19.11.2017\nЁшлар лигаси: 29-тур. "Пахтакор", "Бунёдкор" зафар қучди ва бошқа натижалар 273 18.11.2017\nФакт! "Нефтчи" Фарғонадаги 16 ўйиннинг 13 тасида "Машъал"ни мағлуб этган 136 18.11.2017\nБугун ёшлар лигасида 29-тур ўйинлари бўлиб ўтади 104 18.11.2017\nТеглар: Вадим Абрамов Нефтчи Металлург